RIALACHÁN (AE) 2022/2472 ÓN gCOIMISIÚN

an 14 Nollaig 2022

lena ndearbhaítear go bhfuil catagóirí áirithe cabhrach, in earnáil na talmhaíochta agus in earnáil na foraoiseachta agus i limistéir thuaithe, comhoiriúnach leis an margadh inmheánach i gcur i bhfeidhm Airteagail 107 agus 108 den Chonradh ar Fheidhmiú an Aontais Eorpaigh

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 108(4) de,

Ag féachaint do Rialachán (AE) 2015/1588 ón gComhairle an 13 Iúil 2015 maidir le cur i bhfeidhm Airteagail 107 agus 108 den Chonradh ar Fheidhmiú an Aontais Eorpaigh maidir le catagóirí áirithe Státchabhrach cothrománaí (1), agus go háirithe Airteagal 1(1), pointí (a) agus (b) de,

Tar éis dó dréacht den Rialachán seo a fhoilsiú i gcomhréir le hAirteagal 6 agus le hAirteagal 8(2) de Rialachán (AE) 2015/1588,

Tar éis dó dul i gcomhairle leis an gCoiste Comhairleach um Státchabhair,

De bharr an mhéid seo a leanas:

(1) Cistiú stáit a chomhlíonann na critéir a leagtar síos in Airteagal 107(1) den Chonradh, is státchabhair é agus is gá fógra a thabhairt don Choimisiún faoi de bhua Airteagal 108(3) den Chonradh. Mar sin féin, de bhun Airteagal 109 den Chonradh, féadfaidh an Chomhairle catagóirí cabhrach atá díolmhaithe ón gceanglas fógra sin a chinneadh. I gcomhréir le hAirteagal 108(4) den Chonradh, féadfaidh an Coimisiún rialacháin a ghlacadh maidir leis na catagóirí cabhrach sin. Tugtar de chumhacht don Choimisiún le Rialachán (AE) 2015/1588 a dhearbhú, i gcomhréir le hAirteagal 109 den Chonradh, go bhféadfar catagóirí áirithe cabhrach a dhíolmhú ón gceanglas fógra atá in Airteagal 108(3) den Chonradh. Ar bhonn an Rialacháin sin, ghlac an Coimisiún Rialachán (AE) Uimh. 702/2014 ón gCoimisiún (2) lena ndearbhaítear go bhfuil catagóirí áirithe cabhrach, in earnáil na talmhaíochta agus in earnáil na foraoiseachta agus i limistéir thuaithe, comhoiriúnach leis an margadh inmheánach i gcur i bhfeidhm Airteagail 107 agus 108 den Chonradh ar Fheidhmiú an Aontais Eorpaigh a mbeidh feidhm aige go dtí an 31 Nollaig 2022.

(2) Le hAirteagal 42 den Chonradh, foráiltear nach bhfuil feidhm ag na rialacha iomaíochta ach amháin maidir le táirgí talmhaíochta a tháirgeadh agus a thrádáil a mhéid a chinneann Parlaimint na hEorpa agus an Chomhairle. Le hAirteagal 211 de Rialachán (AE) Uimh. 1308/2013 ó Pharlaimint na hEorpa agus ón gComhairle (3), foráiltear go bhfuil feidhm ag na rialacha maidir le státchabhair maidir le cabhair chun táirgí talmhaíochta a tháirgeadh agus a thrádáil, faoi réir maoluithe sonracha. Le hAirteagal 211(2) de Rialachán (AE) Uimh. 1308/2013, foráiltear nach bhfuil feidhm ag na rialacha maidir le státchabhair maidir le híocaíochtaí a dhéanann na Ballstáit le haghaidh bearta dá bhforáiltear sa Rialachán sin atá á maoiniú i bpáirt nó ina n-iomláine ag an Aontas ná le haghaidh bearta a áirítear in Airteagail 213 go 218 den Rialachán sin. Thairis sin, de bhun Airteagal 145 de Rialachán (AE) 2021/2115 ó Pharlaimint na hEorpa agus ón gComhairle (4), níl feidhm ag rialacha maidir le státchabhair maidir le híocaíochtaí a dhéanann na Ballstáit i gcomhréir leis an Rialachán sin ná maidir le maoiniú náisiúnta breise, faoi raon feidhme Airteagal 42 den Chonradh. Maidir leis na híocaíochtaí sin a bheartaítear chun maoiniú náisiúnta breise a sholáthar faoi raon feidhme Airteagal 42 den Chonradh, ní mór dóibh critéir Rialachán (AE) 2021/2115 a chomhlíonadh chun go bhformheasfaidh an Coimisiún iad mar chuid de Phlean Straitéiseach CBT de Bhallstát ar leith. Mar sin féin, tá feidhm ag rialacha maidir le státchabhair, maidir leis an gcuid a chómhaoinítear faoin gCiste Eorpach Talmhaíochta um Fhorbairt Tuaithe (CETFT) agus maidir le maoiniú náisiúnta breise le haghaidh na mbeart a thagann lasmuigh de raon feidhme Airteagal 42 den Chonradh.

(3) Ós rud é nach n-athraíonn éifeachtaí eacnamaíocha cabhrach ag brath ar pé acu atá nó nach bhfuil sí maoinithe i bpáirt ag an Aontas, nó ar pé acu atá nó nach bhfuil sí maoinithe ag Ballstát as féin, ba cheart go mbeadh comhsheasmhacht agus comhtháthú idir beartas an Choimisiúin i leith rialú Státchabhrach, agus an tacaíocht a dheonaítear faoi chomhbheartas talmhaíochta agus forbartha tuaithe an Aontais féin.

(4) Ba cheart raon feidhme an Rialacháin seo a ailíniú, dá bhrí sin, le raon feidhme Rialachán (AE) 2021/2115 a mhéid a bhaineann le bearta arna gcómhaoiniú ag CETFT.

(5) Leis an Rialachán seo, ba cheart simpliú níos fearr a cheadú agus ba cheart trédhearcacht, meastóireacht éifeachtach agus rialú comhlíontachta ar na rialacha maidir le státchabhair ar an leibhéal náisiúnta agus ar leibhéal an Aontais a fheabhsú, agus inniúlachtaí institiúideacha an Choimisiúin agus na mBallstát a chaomhnú san am céanna.

(6) Chuir an Coimisiún Airteagail 107 agus 108 den Chonradh i bhfeidhm go mion minic maidir le hearnáil na talmhaíochta agus le hearnáil na foraoiseachta, i gcomhréir leis na coinníollacha a leagtar síos i dTreoirlínte 2014 (5). Ar an gcaoi sin, tá taithí mhór faighte aige sna réimsí sin maidir le bearta cabhrach atá fós faoi réir na hoibleagáide atá ar na Ballstáit fógra a thabhairt don Choimisiún faoi chabhair. A bhuí le taithí an Choimisiúin, cuireadh ar a chumas dó sainmhíniú feabhsaithe a thabhairt ar na coinníollacha faoinar féidir a mheas go bhfuil catagóirí áirithe cabhrach comhoiriúnach leis an margadh inmheánach agus síneadh a chur le raon feidhme blocdhíolúintí, agus trédhearcacht agus comhréireacht na cabhrach a áirithiú san am céanna.

(7) Ba cheart na coinníollacha ginearálta maidir le cur i bhfeidhm an Rialacháin seo a bheith bunaithe ar sraith comhphrionsabal lena n-áirítear go bhfuil éifeacht shoiléir dreasachta ag an gcabhair, go bhfuil sí iomchuí agus comhréireach, go ndeonaítear í faoi thrédhearcacht iomlán agus go bhfuil sí faoi réir sásra rialúcháin agus meastóireacht thráthrialta, agus nach ndéantar dochar d’iomaíocht agus do choinníollacha trádála léi.

(8) Cabhair lena gcomhlíontar na coinníollacha uile a leagtar síos sa Rialachán seo, is é sin, cabhair ghinearálta agus cabhair a bhaineann go sonrach leis na catagóirí ábhartha cabhrach araon, ba cheart í a dhíolmhú ón gceanglas fógra a leagtar síos in Airteagal 108(3) den Chonradh. Chun maoirseacht éifeachtúil a áirithiú agus cúrsaí riaracháin a shimpliú, ach gan faireachán an Choimisiúin a lagú, ba cheart tagairt shonrach don Rialachán seo a bheith i gcabhair dhíolmhaithe (scéimeanna cabhrach agus cabhair aonair).

(9) Maidir le státchabhair de réir bhrí Airteagal 107(1) den Chonradh nach gcumhdaítear leis an Rialachán seo, leanfaidh sí de bheith faoi réir an cheanglais fógra atá in Airteagal 108(3) den Chonradh. Tá an Rialachán seo gan dochar d’fhéidearthacht na mBallstát fógra a thabhairt maidir le cabhair a gcomhfhreagraíonn cuspóirí na cabhrach do chuspóirí a chumhdaítear leis an Rialachán seo.

(10) I bhfianaise an tionchair mhóir a d’fhéadfadh a bheith ag scéimeanna móra ar thrádáil agus iomaíocht, scéimeanna cabhrach ag a bhfuil buiséad a sháraíonn tairseach áirithe in aon bhliain ar leith nó atá bunaithe go hiomlán ar dhearbhluach, ba cheart go mbeidís faoi réir meastóireacht státchabhrach i bprionsabal. Ba cheart go mbeadh sé mar aidhm ag an meastóireacht a fhíorú pé acu ar fíoraíodh na toimhdí agus ar baineadh amach na coinníollacha is bun le comhoiriúnacht na scéime mar aon le héifeachtacht an bhirt cabhrach, i bhfianaise a chuspóirí ginearálta agus sonracha, agus ba cheart tásca a sholáthar inti maidir le tionchar na scéime ar an iomaíocht agus ar an trádáil. Chun an chóir chomhionann a áirithiú, ba cheart meastóireacht státchabhrach a dhéanamh ar bhonn plean meastóireachta a fhormheasann an Coimisiún. Cé gur cheart, tríd agus tríd, pleananna den sórt sin a tharraingt suas tráth dhearadh na scéime agus iad a fhormheas in am do theacht i bhfeidhm na scéime, féadfaidh sé nach mbeadh sin indéanta sna cásanna uile.

(11) Dá bhrí sin, ionas nach gcuirfear moill ar an teacht i bhfeidhm, ba cheart feidhm a bheith ag an Rialachán seo maidir le scéimeanna den sórt sin ar feadh uastréimhse sé mhí. Féadfaidh an Coimisiún cinneadh a dhéanamh síneadh a chur leis an tréimhse sin, ar fhormheas an phlean meastóireachta.

(12) Chuige sin, ba cheart fógra a thabhairt don Choimisiún maidir leis an bplean meastóireachta laistigh de 20 lá oibre tar éis theacht i bhfeidhm na scéime. Is féidir leis an gCoimisiún cinneadh eisceachtúil a dhéanamh freisin nach bhfuil gá le meastóireacht i bhfianaise shainiúlachtaí an cháis. Ba cheart don Choimisiún an fhaisnéis riachtanach a fháil ón mBallstát le bheith in ann an measúnú ar an bplean meastóireachta a dhéanamh agus faisnéis bhreise a iarraidh gan moill mhíchuí ionas go bhféadfaidh an Ballstát na heilimintí ar lár a chur ar fáil le go bhféadfaidh an Coimisiún cinneadh a dhéanamh.

(13) Cé is moite d’athruithe nach ndéanann difear do chomhoiriúnacht na scéime cabhraí faoin Rialachán seo nó nach ndéanann difear suntasach d’ábhar an phlean meastóireachta fhormheasta, ba cheart measúnú a dhéanamh ar athruithe ar scéimeanna atá faoi réir meastóireachta ag cur thoradh na meastóireachta sin san áireamh agus ba cheart iad a eisiamh ó raon feidhme an Rialacháin seo. Maidir le hathruithe amhail modhnuithe atá go hiomlán foirmiúil, modhnuithe riaracháin nó athruithe a dhéantar faoi chuimsiú na mbeart a chómhaoiníonn an tAontas, níor cheart a mheas, i bprionsabal, go ndéantar difear suntasach leo d’ábhar an phlean meastóireachta fhormheasta.

(14) Níor cheart feidhm a bheith ag an Rialachán seo maidir le cabhair a bhraitheann ar úsáid táirgí intíre thar tháirgí allmhairithe ná maidir le cabhair le haghaidh gníomhaíochtaí a bhaineann le honnmhairiú. Go háirithe, níor cheart feidhm a bheith aige maidir le cabhair lena maoinítear bunú agus oibriú gréasáin dáileacháin i mBallstáit eile nó i dtríú tíortha. Maidir le cabhair faoi chomhair an chostais a bhaineann le páirt a ghlacadh in aontaí trádála nó staidéir a dhéanamh nó seirbhísí comhairleoireachta atá ag teastáil chun táirge nua nó táirge atá ann cheana a sheoladh ar mhargadh nua nó i mBallstát eile nó i dtríú tír, níor cheart an chabhair sin a bheith ina cabhair a bhaineann le gníomhaíochtaí onnmhairíochta.

(15) Ba cheart don Choimisiún a áirithiú nach ndéanann cabhair údaraithe dochar do choinníollacha trádála a mhéid atá contrártha leis an leas ginearálta. Dá bhrí sin, maidir le cabhair i bhfabhar tairbhí atá faoi réir ordú gnóthaithe gan íoc i ndiaidh cinneadh roimhe sin ón gCoimisiún lena ndearbhaítear go bhfuil cabhair ar leith neamhdhleathach agus ar neamhréir leis an margadh inmheánach, ba cheart an chabhair sin a eisiamh ó raon feidhme an Rialacháin seo. Mar sin féin, tá sé tábhachtach gníomhú go mear i gcomhthéacs cabhair chúitimh i gcásanna riosca agus géarchéime, amhail cabhair chun an damáiste a tharlaíonn de bharr tubaistí nádúrtha nó lotnaidí plandaí a shlánú agus cabhair le haghaidh na gcostas a bhaineann le galair ainmhithe a chosc, a rialú agus a dhíothú. Dá bhrí sin, níor cheart feidhm a bheith ag an eisiamh ón gcabhair i gcásanna den sórt sin. Thairis sin, de bharr nádúr scéimeanna den sórt sin i gcás nach féidir tairbhí aonair a shainaithint, níor cheart feidhm a bheith aige maidir le cabhair ar mhéid teoranta le haghaidh fiontair bheaga agus mheánmhéide (“FBManna”) atá ag glacadh páirt i dtionscadail forbartha áitiúla faoi stiúir an phobail (“CLLD’) nó i dtionscadail de chuid Ghrúpaí Oibríochtúla na Comhpháirtíochta Eorpaí Nuálaíochta (“CEN”) maidir le táirgiúlacht agus inbhuanaitheacht talmhaíochta.

(16) Mar riail ghinearálta, ba cheart cabhair a dheonaítear do ghnóthais a bhfuil deacrachtaí acu a eisiamh ó raon feidhme an Rialacháin seo, toisc gur cheart an chabhair sin a mheas faoi na Treoirlínte maidir le státchabhair le haghaidh gnóthais a bhfuil deacrachtaí acu a tharrtháil agus a athstruchtúrú (6). Mar sin féin, is gá eisceachtaí áirithe ón riail seo a leagan síos. Ar an gcéad dul síos, ba cheart feidhm a bheith ag an Rialachán seo maidir le gnóthais a bhfuil deacrachtaí acu i gcásanna cabhair le haghaidh FBManna atá ag glacadh páirt i dtionscadail CLLD nó i dtionscadail de chuid Ghrúpaí Oibríochtúla CEN nó a bhaineann tairbhe as tionscadail den sórt sin, i gcás inarb éigean is féidir tairbhithe aonair de scéimeanna den sórt sin a shainaithint. Ar an dara dul síos, ba cheart feidhm a bheith aige maidir leis na gnóthais sin i gcásanna ina bhfuil an chosaint sláinte poiblí i mbaol, i.e. i gcásanna cabhair chun na costais a bhaineann le díothú galar ainmhithe a chumhdach agus cabhair chun stoc a fuair bás a scriosadh agus a bhaint. Ar an tríú dul síos, i bhfianaise Airteagal 107(2), pointe (b), den Chonradh, ba cheart feidhm a bheith ag an Rialachán seo freisin maidir le gnóthais a bhfuil deacrachtaí acu i gcásanna ina n-íoctar cabhair chun an damáiste a tharlaíonn de bharr tubaistí nádúrtha a shlánú. Ba cheart feidhm a bheith ag an méid sin freisin i gcásanna ina mbíonn deacrachtaí ag gnóthas mar thoradh ar dhamáiste a tharlaíonn de bharr teagmhas nach bhfuil aon neart ag an ngnóthas lena mbaineann orthu, mar atá teagmhais dhíobhálacha aeráide atá inchurtha le tubaistí nádúrtha, mar thoradh ar ghalair ainmhithe nó lotnaidí plandaí, ainmhithe cosanta, dóiteáin foraoise, teagmhais thurraingeacha i bhforaoisí agus teagmhais a bhaineann leis an athrú aeráide i bhforaoisí.

(17) Maidir le státchabhair nó leis na coinníollacha lena mbaineann, lena n-áirítear a modh maoiniúcháin nuair atá sé mar chuid lárnach di, má bhaineann sárú neamh-inscartha ar reachtaíocht an Aontais léi, ní fhéadfar a dhearbhú go bhfuil an chabhair comhoiriúnach leis an margadh inmheánach. Dá bhrí sin, níor cheart feidhm a bheith ag an Rialachán seo maidir le cabhair a mbaineann sárú neamh-inscartha ar reachtaíocht an Aontais léi

(18) Braitheann forfheidhmiú státchabhrach go mór ar chomhar idir na Ballstáit. Dá bhrí sin, ba cheart do na Ballstáit na bearta uile is gá a dhéanamh chun comhlíonadh an Rialacháin seo a áirithiú, lena n-áirítear comhlíonadh cabhrach aonair a dheonaítear faoi scéimeanna a bhfuil blocdhíolúine acu.

(19) De dheasca an ardriosca a bhaineann le dochar a dhéanamh do choinníollacha trádála, ba cheart don Choimisiún measúnú a dhéanamh ar mhéideanna móra cabhrach a dheonaítear go haonarach nó go carnach ar fhógra a fháil maidir leo. Dá bhrí sin, ba cheart tairseacha a shocrú de réir uasmhéid cabhrach le haghaidh catagóirí áirithe cabhrach infheistíochta a thagann faoi raon feidhme an Rialacháin seo ar leibhéal lena gcuirtear catagóir na cabhrach lena mbaineann san áireamh mar aon lena héifeacht dhóchúil ar choinníollacha trádála. Ba cheart aon chabhair a dheonaítear os cionn na dtairseach sin leanúint de bheith faoi réir an cheanglais fógra atá in Airteagal 108(3) den Chonradh. Níor cheart dul timpeall ar na tairseacha a leagtar síos sa Rialachán seo trí scéimeanna cabhrach nó tionscadail cabhrach a roinnt go saorga, mar shampla, i roinnt scéimeanna cabhrach nó tionscadail cabhrach a bhfuil saintréithe, cuspóirí nó tairbhithe cosúla acu. Maidir le catagóirí eile cabhrach, a mhéid a urramaítear na coinníollacha comhoiriúnachta agus na huasdéiní cabhrach nó na huasmhéideanna cabhrach a leagtar síos sa Rialachán seo, níor cheart a mheas go bhfuil ardriosca ann go ndéanfar dochar do choinníollacha trádála leo.

(20) Chun críche na trédhearcachta, na córa comhionainne agus an fhaireacháin éifeachtaigh, níor cheart feidhm a bheith ag an Rialachán seo ach amháin i leith cabhair ar féidir an choibhéis deontais chomhláin ex ante a ríomh go beacht ina leith, gan an gá measúnú riosca a dhéanamh (“cabhair thrédhearcach”).

(21) Maidir le hionstraimí cabhrach sonracha áirithe amhail iasachtaí, ráthaíochtaí, bearta cánach agus, go háirithe, airleacain inaisíoctha, ba cheart na coinníollacha faoinar féidir a mheas gur ionstraimí trédhearcacha iad a shainmhíniú leis an Rialachán seo. Maidir le cabhair ar ráthaíochtaí í, ba cheart a mheas gur cabhair thrédhearcach í má rinneadh an choibhéis deontais chomhláin a ríomh ar bhonn préimheanna cuanta sábháilte a leagtar síos don chineál gnóthais ar leith. Ba cheart a mheas freisin gur cabhair thrédhearcach í freisin más rud é, roimh chur chun feidhme an bhirt, gur tugadh fógra don Choimisiún maidir leis an modheolaíocht a úsáideadh chun déine cabhrach na ráthaíochta stáit a ríomh agus gur fhormheas sé í i gcomhréir leis an bhFógra maidir le Ráthaíochtaí (7). Chun críche an Rialacháin seo, níor cheart cabhair atá i mbearta maoiniúcháin riosca ná instealltaí caipitil a mheas mar chabhair thrédhearcach.

(22) Ba cheart fógra a thabhairt don Choimisiún i gcónaí maidir le cabhair a thiocfadh faoi raon feidhme an Rialacháin seo ar shlí eile ach nach bhfuil trédhearcach. Maidir le fógra a fhaigheann an Coimisiún maidir le cabhair neamh-thrédhearcach, ba cheart dó é a mheas go háirithe i bhfianaise na gcritéar a leagtar amach i dTreoirlínte 2023 (8) nó sna creataí, sna treoirlínte, sna teachtaireachtaí agus sna fógraí ábhartha eile.

(23) Chun a áirithiú go bhfuil gá le cabhair agus gur dreasacht í chun gníomhaíochtaí nó tograí a fhorbairt a thuilleadh, níor cheart feidhm a bheith ag an Rialachán seo maidir le cabhair le haghaidh gníomhaíochtaí nó tionscadail a ngabhfadh an tairbhí dóibh ar aon nós, d’uireasa na cabhrach fiú amháin. Níor cheart aon chabhair a dheonú go cúlghabhálach i leith gníomhaíochtaí nó tionscadail ar thug an tairbhí fúthu cheana. Níor cheart cabhair a dhíolmhú ón gceanglas fógra atá in Airteagal 108(3) den Chonradh i gcomhréir leis an Rialachán seo ach amháin i gcás ina gcuirtear tús leis an ngníomhaíocht nó leis an obair ar an tionscadal dá dtugtar cabhair tar éis don tairbhí iarratas i scríbhinn a chur isteach ar an gcabhair.

(24) Maidir le haon chabhair ad hoc a chumhdaítear leis an Rialachán seo a dheonaítear do thairbhí ar fiontar mór é, ba cheart don Bhallstát, i dteannta na gcoinníollacha maidir leis an éifeacht dreasachta is infheidhme maidir le FBManna, a áirithiú freisin go ndearna an tairbhí anailís, i ndoiciméad inmheánach, ar inmharthanacht an tionscadail nó na gníomhaíochta dá dtugtar cabhair, is é sin, le cabhair agus gan chabhair. Ba cheart don Bhallstát a fhíorú go ndeimhnítear leis an doiciméad inmheánach sin méadú suntasach ar raon feidhme an tionscadail nó na gníomhaíochta, méadú suntasach ar an méid iomlán a chaith an tairbhí ar an tionscadal nó ar an ngníomhaíocht dá dtugtar cabhair nó méadú suntasach ar luas chur i gcrích an tionscadail nó na gníomhaíochta lena mbaineann. Ina theannta sin, ba cheart a bheith in ann an éifeacht dreasachta a bhunú ar an mbonn nach ndéanfaí an tionscadal infheistíochta ná an ghníomhaíocht mar sin sa limistéar tuaithe lena mbaineann d’uireasa na cabhrach.

(25) Ba cheart scéimeanna cabhrach uathoibríocha i bhfoirm buntáistí cánach leanúint de bheith faoi réir coinníoll sonrach i dtaca leis an éifeacht dreasachta, ós rud é go ndéantar an chabhair a thagann as na scéimeanna cabhrach sin a dheonú go huathoibríoch. Fágann an coinníoll sonrach sin gur cheart na scéimeanna cabhrach sin a ghlacadh sula gcuirtear tús leis an ngníomhaíocht nó leis an obair ar an tionscadal nó ar an ngníomhaíocht dá dtugtar cabhair. Mar sin féin, níor cheart feidhm a bheith ag an gcoinníoll sin i gcás scéimeanna comharbachta fioscacha, ar choinníoll gur cumhdaíodh an ghníomhaíocht cheana leis na scéimeanna fioscacha a bhí ann roimhe sin i bhfoirm buntáistí cánach. Chun measúnú a dhéanamh ar éifeacht dreasachta scéimeanna cabhrach comharba, is é an tráth ríthábhachtach an tráth a leagtar an beart cánach amach den chéad uair sa scéim bhunaidh.

(26) Maidir le limistéir Natura 2000 (9) ó thaobh na talmhaíochta de, is é an aidhm atá ann feidhmíocht chomhshaoil agus éifeachtúlacht gnóthas atá gníomhach san earnáil talmhaíochta a áirithiú. Ba cheart don chabhair in aghaidh an heicteáir a bheith i gcomhréir le reachtaíocht an Aontais agus le dlí náisiúnta na mBallstát lena mbaineann maidir le cosaint an chomhshaoil, baint amach cuspóirí agra-chomhshaoil-aeráide, lena n-áirítear stádas caomhnaithe bithéagsúlachta speiceas agus gnáthóg chomh maith le cur le luach taitneamhachta poiblí limistéir Natura 2000.

(27) Maidir le cabhair le haghaidh comhdhlúthú talún, cabhair le haghaidh gníomhaíochtaí faisnéise chun faisnéis a chur ar fáil do líon neamhshainithe tairbhithe in earnálacha na talmhaíochta agus na foraoiseachta, bearta cur chun cinn i bhfoirm foilseachán arb é is aidhm dóibh feasacht an phobail i gcoitinne a mhúscailt ar tháirgí talmhaíochta, cabhair chun an damáiste a tharlaíonn de dheasca teagmhas díobhálach aeráide atá inchurtha le tubaistí nádúrtha agus teagmhais dhíobhálacha aeráide eile a shlánú, cabhair chun cúiteamh a dhéanamh as na costais a bhaineann le cosc, rialú agus díothú galar ainmhithe agus lotnaidí plandaí agus as na caillteanais a tharlaíonn de dheasca na ngalar ainmhithe nó na lotnaidí plandaí sin, cabhair chun na costais a bhaineann le baint agus scriosadh stoic a fuair bás a chumhdach, cabhair chun an damáiste a dhéanann ainmhithe faoi chosaint a shlánú, cabhair le haghaidh míbhuntáistí a bhaineann le Natura 2000, cabhair le haghaidh taighde, forbartha agus nuálaíochta, cabhair chun an damáiste a tharlaíonn de dheasca tubaistí nádúrtha a shlánú agus cabhair le haghaidh infheistíochtaí i bhfabhar na hoidhreachta cultúrtha agus nádúrtha a chaomhnú ar an ngabháltas talmhaíochta agus i bhforaoisí, cabhair chun damáiste d’fhoraoisí a athbhunú, cabhair le haghaidh rannpháirtíocht feirmeoirí i scéimeanna cáilíochta le haghaidh cadáis agus bia-earraí agus cabhair do ghnóthais atá páirteach i dtionscadail CLLD nó a bhaineann tairbhe astu agus tionscadail Ghrúpaí Oibríochtúla CEN, níor cheart gá a bheith le héifeacht dreasachta nó ba cheart a mheas gurb ann di má chomhlíontar na coinníollacha sonracha a leagtar amach le haghaidh na gcatagóirí cabhrach sin sa Rialachán seo.

(28) D’fhonn a áirithiú go bhfuil cabhair comhréireach agus teoranta don mhéid is gá, ba cheart na huasmhéideanna cabhrach a shloinneadh, aon uair is féidir, i dtéarmaí déiní cabhrach i ndáil le sraith costas incháilithe. I gcás nach féidir an uasdéine cabhrach a shocrú, toisc nach féidir na costais incháilithe a shainaithint nó chun ionstraimí simplithe a sholáthar do mhéideanna beaga, ba cheart uasmhéideanna cabhrach a shainmhínítear i dtéarmaí ainmniúla a leagan amach chun comhréireacht na cabhrach a áirithiú. Ba cheart an déine cabhrach agus na huasmhéideanna cabhrach a shocrú, ar leibhéal lena ndéantar saobhadh ar an iomaíocht a íoslaghdú san earnáil lena dtugtar cabhair agus aghaidh iomchuí á tabhairt san am céanna ar an gcuspóir a bhaineann le forbairt ghníomhaíochtaí eacnamaíocha na dtairbhithe in earnáil na talmhaíochta, sna limistéir thuaithe, nó in earnáil na foraoiseachta. Ar mhaithe le comhleanúnachas a áirithiú le hidirghabhálacha forbartha tuaithe a mhaoiníonn an tAontas, ba cheart na huasteorainneacha a chomhchuibhiú leis na huasteorainneacha a leagtar amach i Rialachán (AE) 2021/2115 a mhéid atá sé sin i gcomhréir leis na prionsabail maidir le státchabhair a eascraíonn ó chur i bhfeidhm Airteagal 107(3), pointe (c), den Chonradh.

(29) Níor cheart ach na costais incháilithe a chur san áireamh chun an déine cabhrach a ríomh. Níor cheart cabhair a dhíolmhú sa Rialachán seo ar mó í ná an déine cabhrach ábhartha de thoradh costais neamh-incháilithe a chur san áireamh. Ba cheart fianaise dhoiciméadach atá soiléir, sonrach agus comhaimseartha a bheith ann le tacú le sainaithint na gcostas incháilithe. Ba cheart an ríomh a bhunú ar mhéideanna roimh aon asbhaint cánach nó muirear eile. Maidir le cabhair atá iníoctha ina tráthchodanna, ba cheart í a lascainiú go dtí a luach ar an dáta a dheonaítear an chabhair. Ba cheart na costais incháilithe a lascainiú freisin go dtí a luach ar an dáta a dheonaítear an chabhair. Maidir leis an ráta úis atá le húsáid chun críoch lascainithe agus chun an méid cabhrach a ríomh i gcás cabhair nach bhfuil i bhfoirm deontais, ba cheart go n-úsáidfí an ráta lascaine agus an ráta tagartha, faoi seach, is infheidhme ar an dáta a dheonaítear an chabhair, mar a leagtar síos sa Teachtaireacht ón gCoimisiún maidir leis an athbhreithniú ar an modh le haghaidh an ráta tagartha agus an ráta lascaine a ríomh (10). I gcás ina ndeonaítear cabhair i bhfoirm eile seachas i bhfoirm deontais, ba cheart an méid cabhrach a shloinneadh i bhfoirm coibhéise deontais chomhláin. I gcás ina ndeonaítear cabhair trí mheán buntáistí cánach, ba cheart tráinsí cabhrach a lascainiú ar bhonn na rátaí lascaine is infheidhme ar na dátaí éagsúla a thagann na buntáistí cánach in éifeacht. Ba cheart úsáid cabhrach i bhfoirm airleacan inaisíoctha a chur chun cinn, toisc go bhfuil ionstraimí roinnte riosca den sórt sin ina gcuidiú le héifeacht dreasachta na cabhrach a neartú. Is iomchuí, dá bhrí sin, a bhunú go bhféadfar na déiní cabhrach is infheidhme a leagtar síos sa Rialachán seo a mhéadú i gcás ina ndeonaítear cabhair i bhfoirm airleacan inaisíoctha.

(30) I gcás buntáistí cánach a bhaineann le cánacha amach anseo, féadfar nach eol an ráta lascaine is infheidhme ná méid beacht na dtráinsí cabhrach roimh ré. I gcás den sórt sin, ba cheart do na Ballstáit uasteorainn a shocrú roimh ré ar luach lascaine na cabhrach, agus an déine cabhrach is infheidhme á hurramú. Ina dhiaidh sin, tráth is eol méid an tráinse cabhrach ar dháta ar leith, is féidir lascainiú a dhéanamh ar bhonn an ráta lascaine is infheidhme ag an am sin. Ba cheart luach lascainithe gach tráinse cabhrach a bhaint de mhéid foriomlán na huasteorann (“an méid uasteoranta”).

(31) Chun a chinneadh an urramaítear nó nach n-urramaítear na tairseacha fógra aonair agus na huasdéiní cabhrach nó na huasmhéideanna cabhrach a leagtar síos sa Rialachán seo, ba cheart méid iomlán na státchabhrach le haghaidh na gníomhaíochtaí nó an tionscadail dá dtugtar cabhair a chur san áireamh. Thairis sin, ba cheart na cúinsí a shonrú sa Rialachán seo inar féidir catagóirí éagsúla cabhrach a charnadh. Maidir le cabhair atá díolmhaithe ó fhógra a thabhairt ag an Rialachán seo agus maidir le haon chabhair chomhoiriúnach eile faoi rialacháin eile nó arna faomhadh ag an gCoimisiún, féadfar an chabhair sin a charnadh fad is a bhaineann na bearta sin le costais incháilithe in-sainaitheanta éagsúla. I gcás ina mbaineann foinsí éagsúla cabhrach leis na costais incháilithe in-sainaitheanta céanna, bíodh na costais sin ag forluí le chéile go páirteach nó go hiomlán, ba cheart carnadh a cheadú suas leis an déine cabhrach nó suas leis an méid cabhrach is infheidhme maidir leis an gcabhair sin sa Rialachán seo. Leis an Rialachán seo, ba cheart rialacha speisialta a leagan amach freisin le haghaidh carnadh cabhrach le costais incháilithe in-sainaitheanta agus gan na costais sin agus le haghaidh carnadh le cabhair de minimis. Is minic nach ndeonaítear cabhair de minimis i gcomhair costais incháilithe in-sainaitheanta sonracha nó i leith na gcostas sin. I gcás den sórt sin, ba cheart a bheith in ann cabhair de minimis a charnadh go neamhshrianta le státchabhair a dhíolmhaítear faoin Rialachán seo. Mar sin féin, i gcás ina ndeonaítear cabhair de minimis le haghaidh na gcostas incháilithe in-sainaitheanta céanna le státchabhair a dhíolmhaítear faoin Rialachán seo, níor cheart carnadh a cheadú ach amháin suas leis an uasdéine cabhrach a leagtar amach i gCaibidil III den Rialachán seo.

(32) Cistiú ón Aontas atá á bhainistiú go lárnach ag institiúidí, gníomhaireachtaí, gnóthais chomhpháirteacha nó comhlachtaí eile de chuid an Aontais, nach bhfuil faoi rialú díreach nó indíreach na mBallstát, ní Státchabhair é. Más rud é go ndéantar an cistiú sin ón Aontas a chomhcheangal le Státchabhair, níor cheart ach amháin an Státchabhair sin a mheas chun a chinneadh cé acu a urramaítear nó nach n-urramaítear tairseacha maidir le fógra a thabhairt agus uasdéiní cabhrach nó uasmhéideanna cabhrach, ar choinníoll nach sáraíonn méid iomlán an chistithe phoiblí a dheonaítear i ndáil leis na costais incháilithe chéanna an ráta cistiúcháin is fabhraí a leagtar síos sna rialacha is infheidhme i ndlí an Aontais.

(33) Tá toirmeasc, i bprionsabal, ar státchabhair de réir bhrí Airteagal 107(1) den Chonradh. Mar sin féin, faoi Airteagal 107(2) agus (3) den Chonradh, ceadóidh an Coimisiún do Bhallstáit Státchabhair a dheonú faoi choinníollacha áirithe, nó féadfaidh an Coimisiún é sin a cheadú go cúlghabhálach. Tá sé tábhachtach, dá bhrí sin, go mbeadh gach páirtí in ann a sheiceáil cibé acu a dheonaítear nó nach ndeonaítear cabhair i gcomhréir leis na rialacha is infheidhme. Dá bharr sin, tá trédhearcacht na státchabhrach riachtanach chun rialacha an Chonartha a chur i bhfeidhm i gceart agus eascraíonn comhlíonadh níos fearr, cuntasacht níos fearr, athbhreithniú piaraí agus caiteachais phoiblí níos éifeachtúla as an trédhearcacht sin. Chun trédhearcacht a áirithiú, ba cheart ceanglas a chur ar na Ballstáit suíomhanna gréasáin a bhaineann le státchabhair a bhunú, ar an leibhéal réigiúnach nó ar an leibhéal náisiúnta, ina leagfar amach faisnéis achomair ar gach beart cabhrach a bhfuil díolúine ann lena aghaidh faoin Rialachán seo. Ba cheart an oibleagáid sin a bheith ina coinníoll i gcomhair comhoiriúnacht cabhrach aonair leis an margadh inmheánach. Agus an cleachtas caighdeánach maidir le foilsiú faisnéise atá i dTreoir (AE) 2019/1024 ó Pharlaimint na hEorpa agus ón gComhairle (11) á leanúint, ba cheart foirm chaighdeánaithe a úsáid lenar féidir an fhaisnéis a chuardach, a íoslódáil agus a fhoilsiú go héasca ar an Idirlíon. Ba cheart na naisc chuig suíomhanna gréasáin na mBallstát uile maidir le státchabhair a fhoilsiú ar shuíomh gréasáin an Choimisiúin. I gcomhréir le hAirteagal 3(2) de Rialachán (AE) 2015/1588, ba cheart faisnéis achomair ar gach beart cabhrach atá díolmhaithe faoin Rialachán seo a fhoilsiú ar shuíomh gréasáin an Choimisiúin.

(34) Maidir le foilsiú faisnéise ar dhámhachtainí cabhrach aonair, is iomchuí tairseacha a shocrú a bhféadfar a mheas gur foilsiú comhréireach an foilsiú sin os cionn na dtairseach sin agus tábhacht na cabhrach á cur san áireamh. Is léir ó thaithí an Choimisiúin, maidir leis an tréimhse 2014–2019, agus tairseach foilsithe socraithe ag EUR 60 000 le haghaidh táirgeadh príomhúil talmhaíochta, go raibh thart ar 30 % den chabhair a deonaíodh faoi réir a foilsithe. Dá bhrí sin, chun cur le héifeachtacht na gceanglas trédhearcachta, agus ós rud é go meastar gurbh fhiú thart ar EUR 17 000 meánmhéid na cabhrach infheistíochta le haghaidh táirgeadh príomhúil a deonaíodh don tréimhse 2014–2019, is iomchuí an tairseach foilsithe a ísliú go dtí EUR 10 000 le haghaidh táirgeadh príomhúil talmhaíochta.

(35) Chun faireachán éifeachtach a áirithiú, is iomchuí, i gcomhréir le hAirteagal 3(2) de Rialachán (AE) 2015/1588, formáid chaighdeánach a bhunú inar cheart do na Ballstáit faisnéis achoimre a sholáthar don Choimisiún aon uair, i gcomhréir leis an Rialachán seo, a chuirtear scéim cabhrach chun feidhme nó a dheonaítear cabhair aonair lasmuigh d’aon scéim cabhrach. Thairis sin, is iomchuí i gcomhréir le hAirteagal 5 de Rialachán (CE) Uimh. 794/2004 (12) ón gCoimisiún agus le hAirteagal 3(4) de Rialachán (AE) 2015/1588 rialacha a bhunú i dtaca le tuairisciú bliantúil ar chabhair a dhíolmhaítear ón gceanglas fógra atá in Airteagal 108(3) den Chonradh i gcomhréir leis na coinníollacha a leagtar síos sa Rialachán seo, lena n-áirítear ceanglais shonracha le haghaidh catagóirí áirithe cabhrach, atá le cur faoi bhráid an Choimisiúin ag na Ballstáit.

(36) I bhfianaise infhaighteacht leathan na teicneolaíochta is gá, ba cheart an achoimre ar an bhfaisnéis agus an tuarascáil bhliantúil a bheith i bhfoirm ríomhairithe agus ba cheart í a tharchur chuig an gCoimisiún.

(37) I bhfianaise na tréimhse teorann le haghaidh aisghabháil cabhrach a leagtar síos le hAirteagal 17 de Rialachán (AE) 2015/1589, is iomchuí, i gcomhréir le hAirteagal 3(3) de Rialachán (AE) 2015/1588 rialacha a leagan síos i dtaca leis na taifid ba cheart do na Ballstáit a choimeád maidir leis an gcabhair a dhíolmhaítear ón gceanglas fógra atá in Airteagal 108(3) den Chonradh leis an Rialachán seo.

(38) Chun éifeachtúlacht na gcoinníollacha comhoiriúnachta a leagtar amach sa Rialachán seo a threisiú, ba cheart don Choimisiún a bheith in ann tairbhe na blocdhíolúine a tharraingt siar do na bearta cabhrach amach anseo i gcás nach gcomhlíontar na ceanglais seo. Ba cheart an Coimisiún a bheith in ann tarraingt siar bhuntáiste na blocdhíolúine a theorannú do chineálacha áirithe cabhrach, do thairbhithe áirithe, nó do bhearta cabhrach a ghlac údaráis áirithe, i gcás nach mbaineann neamhchomhlíonadh an Rialacháin seo ach le grúpa teoranta beart nó le húdaráis áirithe. Le tarraingt siar spriocdhírithe den sórt sin, ba cheart leigheas comhréireach a chur ar fáil a bhainfeadh go díreach leis an neamhchomhlíonadh a sainaithníodh maidir leis an Rialachán seo. I gcás nach dtugtar fógra faoi chabhair agus nach gcomhlíonann an chabhair sin na coinníollacha go léir lena díolmhú ó fhógra a thabhairt fúithi, is cabhair neamhdhleathach í agus déanfaidh an Coimisiún scrúdú uirthi faoi chuimsiú an nóis imeachta ábhartha mar a leagtar amach i Rialachán (AE) 2015/1589 maidir le cabhair nach dtugtar fógra fúithi. I gcás nach gcomhlíontar ceanglais Chaibidil II, ní bheidh tionchar ag tarraingt siar bhuntáiste na blocdhíolúine i dtaca le bearta cabhrach amach anseo ar bhlocdhíolúine a bheith tugtha i gcomhair na mbeart a bhí ann cheana a chomhlíonann an Rialachán seo.

(39) Tá ról ríthábhachtach ag FBManna i gcruthú post agus, go ginearálta, is fachtóir cobhsaíochta sóisialta agus ceann tiomána an gheilleagair iad. Mar sin féin, féadfaidh teipeanna margaidh forbairt FBManna a theorannú, rud a fhágann go gcuirtear baic áirithe rompu. Is minic a bhíonn deacrachtaí ag FBManna caipiteal nó iasachtaí a fháil, i bhfianaise a chlaonta atá margaí airgeadais áirithe gan rioscaí a thógáil agus i bhfianaise na comhthaobhachta a fhéadfaidh siad a thairiscint, ar comhthaobhacht theoranta í go minic. De dheasca a n-acmhainní teoranta, féadfaidh an rochtain atá acu ar fhaisnéis a bheith srianta freisin, go háirithe maidir le teicneolaíocht nua agus margaí ionchasacha. Chun forbairt gníomhaíochtaí eacnamaíochta FBManna a éascú, leis an Rialachán seo, dá bhrí sin, ba cheart catagóirí áirithe cabhrach i bhfabhar FBManna a dhíolmhú ón gceanglas fógra atá in Airteagal 108(3) den Chonradh.

(40) Chun difríochtaí, a bhféadfadh saobhadh ar an iomaíocht eascairt astu, a dhíothú agus chun comhordú a éascú idir tionscnaimh éagsúla de chuid an Aontais agus tionscnaimh náisiúnta éagsúla i dtaca le FBManna, agus ar chúiseanna soiléireachta riaracháin agus cinnteachta dlíthiúla, ba cheart an sainmhíniú ar FBM a úsáidtear chun críche an Rialacháin seo a bhunú ar na sainmhínithe a leagtar síos i Moladh 2003/361/CE ón gCoimisiún (13).

(41) Chun comhleanúnachas leis an gComhbheartas Talmhaíochta a áirithiú agus chun simpliú a dhéanamh ar na rialacha bunaithe ar thaithí an Choimisiúin maidir le cur i bhfeidhm Threoirlínte 2014, is iomchuí catagóirí cabhrach éagsúla a dhíolmhú ón gceanglas fógra atá in Airteagal 108(3) den Chonradh, ar catagóirí cabhrach éagsúla iad i bhfabhar gnóthais atá gníomhach in earnáil na talmhaíochta agus in earnáil na foraoiseachta gan dochar do chur i bhfeidhm aon rialach substaintí atá i bhfeidhm.

(42) Is iomchuí a chur san áireamh freisin go bhfuil earnálacha na talmhaíochta agus na foraoiseachta néamhchosanta ar theagmhais dhíobhálacha aeráide, galair ainmhithe, lotnaidí plandaí, agus damáiste a tharlaíonn de bharr ainmhithe cosanta. Is léir ón taithí go mbíonn na hearnálacha sin níos leochailí i leith teagmhais den sórt sin agus go ndéantar damáiste mór d’fheirmeoirí agus d’fhoraoiseoirí de dheasca na dteagmhas sin. Dá bhrí sin, meastar gur uirlis oiriúnach iad bearta cabhrach chun damáiste den sórt sin a shlánú chun cabhrú le gnóthais teacht chucu féin ó dhamáiste den sórt sin agus leanúint ar aghaidh i mbun gnó. Ar an gcaoi sin áirithíonn siad forbairt gníomhaíochtaí eacnamaíocha agus comhlíonadh feidhmeanna comhshaoil éiceachóras in earnáil na talmhaíochta agus na foraoiseachta.

(43) In earnáil na talmhaíochta, ba cheart feidhm a bheith ag díolúintí maidir le cabhair le haghaidh FBManna le haghaidh infheistíochtaí i dtáirgeadh, próiseáil agus margú táirgí talmhaíochta, comhdhlúthú talún, athshuíomh foirgneamh feirme, gnólachtaí nuathionscanta, feirmeoirí óga agus feirmeoirí beaga, grúpaí táirgeoirí, scéimeanna cáilíochta, gníomhaíochtaí aistrithe eolais agus faisnéise, seirbhísí comhairliúcháin, gníomhaíochtaí tionscnaimh, seirbhísí athsholáthair feirme chomh maith le bainistíocht riosca agus géarchéime a bhaineann le teagmhais dhíobhálacha aeráide, galair ainmhithe, lotnaidí plandaí, damáiste a dhéanann ainmhithe cosanta, cabhair le haghaidh íocaíocht préimheanna árachais, le haghaidh ranníocaíochtaí le cistí frithpháirteacha, le haghaidh caomhnú acmhainní géiniteacha agus le haghaidh leas ainmhithe agus le haghaidh comhair. Ba cheart feidhm a bheith ag na díolúintí freisin maidir le gnóthais de gach méid le haghaidh cabhair le haghaidh chosaint an chomhshaoil sa talmhaíocht, cabhair le hinfheistíochtaí i bhfabhar chaomhnú na hoidhreachta cultúrtha agus nádúrtha atá lonnaithe ar ghabháltais talmhaíochta agus i bhforaoisí, cabhair chun an damáiste a tharlaíonn de bharr tubaistí nádúrtha in earnáil na talmhaíochta a shlánú chomh maith le cabhair le haghaidh taighde, forbartha agus nuálaíochta in earnálacha na talmhaíochta agus na foraoiseachta agus cabhair i bhfabhar na foraoiseachta.

(44) Ba cheart feidhm a bheith díolúintí maidir le cabhair le haghaidh na foraoiseachta agus gníomhaíochtaí áirithe neamhthalmhaíochta i limistéir thuaithe a gcómhaoinítear iad mar idirghabhálacha forbartha tuaithe faoi CETFT agus maidir le cabhair le haghaidh gníomhaíochtaí aistrithe eolais agus faisnéise, taighde, forbartha agus nuálaíochta, lena n-áirítear trí úsáid a bhaint as sonraí agus seirbhísí spásbhunaithe de chuid an Aontais agus comhdhlúthú talún.

(45) De dheasca an riosca a bhaineann le saobhadh ar an iomaíocht a thagann as cabhair infheistíochta dhírithe in earnáil an táirgthe phríomhúil talmhaíochta, níor cheart cabhair infheistíochta a dhíolmhaítear ón gceanglas fógra atá in Airteagal 108(3) den Chonradh a theorannú do tháirgeadh talmhaíochta sonrach. Leis an gcoinníoll sin, níor cheart Ballstát a chosc ar tháirgí talmhaíochta áirithe a eisiamh ó raon feidhme cabhrach ar leith, i gcás nach féidir teacht ar aon ghnáth-asraon margaidh nó i gcás ró-acmhainne sa mhargadh inmheánach. Thairis sin, níor cheart cabhair le haghaidh cineálacha áirithe infheistíochta cáiliú per se le haghaidh díolmhú ón gceanglas fógra atá in Airteagal 108(3) den Chonradh faoin Rialachán seo.

(46) Chun an chothromaíocht iomchuí a áirithiú idir saobhadh ar an iomaíocht a íoslaghdú agus éifeachtúlacht fuinnimh agus acmhainní a chur chun cinn, i gcás infheistíochtaí i ngabháltais talmhaíochta atá nasctha le táirgeadh príomhúil talmhaíochta, níor cheart cabhair a dheonú ach amháin le haghaidh infheistíocht a bhaineann le táirgeadh bithbhreoslaí nó fuinnimh ó fhoinsí in-athnuaite ar leibhéal na feirme agus i gcás nach mó an táirgeadh sin ná meánídiú bliantúil breoslaí nó fuinnimh na feirme agus sa chás sin amháin. Sna cásanna sin, níor cheart cabhair do bhithbhreoslaí a chumhdach ach amháin a mhéid a dheonaítear í le haghaidh bithbhreoslaí inbhuanaithe i gcomhréir le Treoir (AE) 2018/2001 ó Pharlaimint na hEorpa agus ón gComhairle (14).

(47) Chun an t-athrú i dtreo táirgeadh foirmeacha níos forbartha bithbhreoslaí a dhreasú, dá bhforáiltear leis na rialacha maidir le státchabhair chothrománach i réimse an chomhshaoil agus an fhuinnimh, ba cheart cabhair le haghaidh bithbhreoslaí bunaithe ar bhia a eisiamh ón Rialachán seo i gcás cabhair le haghaidh infheistíochtaí i dtaca le próiseáil táirgí talmhaíochta.

(48) Le Rialachán (AE) 2015/1588, cuirtear ar a chumas don Choimisiún a dhearbhú trí bhíthin rialachán go bhfuil catagóirí áirithe cabhrach comhoiriúnach leis an margadh inmheánach i gcás ina bhfuil taithí leordhóthanach ag an gCoimisiún chun critéir chomhoiriúnachta ghinearálta a shainiú. I bhfianaise na taithí a fuarthas i rith na tréimhse 2014 go 2021 sa mheasúnú ar chomhoiriúnacht na státchabhrach éagsúla i bhfianaise Threoirlínte 2014, féadfaidh an Coimisiún leas a bhaint anois as a chumhachtaí le díolmhú ón gceanglas fógra maidir le státchabhair le haghaidh seirbhísí bunúsacha agus bonneagair i limistéir thuaithe arna cómhaoiniú ag CETFT, le haghaidh comhair, le haghaidh bearta chun cosc a chur ar dhamáiste a tharlaíonn de bharr ainmhithe cosanta agus an damáiste sin a shlánú, le haghaidh caomhnú acmhainní géiniteacha sa talmhaíocht, le haghaidh gealltanais maidir le leas ainmhithe, le haghaidh míbhuntáistí a bhaineann le limistéir Natura 2000 a chúiteamh, le haghaidh gealltanais agra-chomhshaoil-aeráide agus le haghaidh na feirmeoireachta orgánaí.

(49) Thairis sin, maidir le hearnáil na foraoiseachta, féadfaidh an Coimisiún, bunaithe ar a thaithí faoi Threoirlínte 2014, a dhíolmhú ó na bearta maidir le ceanglas fógra a chómhaoinítear go heisiach ó chistí náisiúnta gan dochar do chur i bhfeidhm aon rialach substaintí atá i bhfeidhm.

(50) Sa tréimhse ó 2014 go 2020 agus i gcur i bhfeidhm Threoirlínte 2014, d’fhormheas an Coimisiún 52 scéim cabhrach maidir le cúiteamh i leith damáistí d’earnáil na talmhaíochta a tharlaíonn de bharr ainmhithe cosanta. Ní mór do na húdaráis deonúcháin beart práinneach a ghlacadh i gcás damáiste a tharlaíonn de bharr ainmhithe cosanta chun na modhanna táirgthe agus an ghníomhaíocht eacnamaíoch a athbhunú a thapúla is féidir le gur féidir leis na gnóthais lena mbaineann leanúint ar aghaidh i mbun gnó agus ar an gcaoi sin forbairt gníomhaíochtaí eacnamaíocha a áirithiú. Is léir ó thaithí an Choimisiúin nach n-eascraíonn aon saobhadh suntasach ar an iomaíocht sa mhargadh inmheánach as an gcabhair sin go hiondúil de bharr a nádúir chúitigh agus critéir shoiléire le haghaidh na comhoiriúnachta leis an margadh inmheánach a bheith ann. Is iomchuí dá bhrí sin an chabhair sin a dhíolmhú ón gceanglas fógra a thabhairt maidir le státchabhair.

(51) Ba cheart cabhair chun an damáiste a tharlaíonn de bharr ainmhithe cosanta a shlánú a bheith ar fáil ag FBManna atá gníomhach sa táirgeadh príomhúil talmhaíochta. Maidir leis na coinníollacha chun cabhair leis an damáiste a tharlaíonn de bharr ainmhithe cosanta a shlánú a dhíolmhú, ba cheart cloí leis an gcleachtas seanbhunaithe le haghaidh cineálacha eile cabhrach cúití amhail cabhair lena gcúitítear caillteanas ainmhithe nó plandaí a scriostar ar bhonn an mhargadhluacha, lena n-íoctar as na costais tréidliachta nó saothair agus lena gcúitítear an damáiste ábhartha don trealamh feirme, d’innealra agus d’fhoirgnimh agus do stoic na feirme.

(52) Sa tréimhse ó 2014 go 2020 agus i gcur i bhfeidhm Threoirlínte 2014, d’fhormheas an Coimisiún ceithre scéim cabhrach chun acmhainní géiniteacha sa talmhaíocht a chaomhnú. Is léir ó thaithí an Choimisiúin nach n-eascraíonn aon saobhadh suntasach ar an iomaíocht sa mhargadh inmheánach as an gcabhair sin agus go rannchuidíonn sí leis an gcuspóir beartais phoiblí maidir le caomhnú na bithéagsúlachta san am céanna. Is iomchuí dá bhrí sin an chabhair sin a dhíolmhú ón gceanglas fógra a thabhairt maidir le státchabhair.

(53) Níl ach riosca teoranta maidir le saobhadh iomaíochta ag gabháil le cabhair i dtreo cleachtais shonracha feirmeoireachta inbhuanaithe, amhail leas ainmhithe, gealltanais agra-chomhshaoil-aeráide agus feirmeoireachta orgánaí. Chun freagairt níos fearr a thabhairt ar éilimh na sochaí ar bhia ardcháilíochta a tháirgtear ar bhealach inbhuanaithe, ba cheart don Choimisiún a bheith in ann bearta cabhrach den sórt sin a dhíolmhú ón gceanglas fógra a thabhairt maidir le státchabhair.

(54) Ag an am céanna, is iomchuí go socródh bearta den sórt sin uasmhéideanna cabhrach in aghaidh an aonaid, bunaithe ar an taithí cásanna a fuarthas faoi Threoirlínte 2014. Maidir leis na bearta uile lena mbaineann gealltanais agra-chomhshaoil-aeráide (arb ionann iad agus an sciar is airde de bhearta a bhfuil gealltanais dheonacha acu) a fógraíodh sa tréimhse Iúil 2014 go Márta 2020, sháraigh thart ar 64 % de na bearta sin na huasmhéideanna in aghaidh an heicteáir agus dá bhrí sin bhí siad faoi réir anailís mhionsonraithe chun a chinneadh an bhfuil údar cuí leo. Maidir leis an mboilsciú reatha agus leis an ardú ar phraghsanna ionchuir, is dócha go leanfaidh an treocht sin ar aghaidh. Dá bhrí sin, meastar gur tairseacha iomchuí iad na huasmhéideanna in aghaidh an aonaid a leagadh síos faoi Threoirlínte 2014 maidir le bearta blocdhíolúine a bhaineann le gealltanais dheonacha i bhfabhar an chomhshaoil, na haeráide nó leas ainmhithe.

(55) Sa tréimhse ó 2014 go 2020 agus i gcur i bhfeidhm Threoirlínte 2014, d’fhormheas an Coimisiún 21 scéim cabhrach le haghaidh gealltanais maidir le leas ainmhithe faoi Threoirlínte 2014. Is léir ó thaithí an Choimisiúin nach n-eascraíonn aon saobhadh suntasach ar an iomaíocht sa mhargadh inmheánach as an gcabhair sin go hiondúil de bharr a nádúir chúitigh agus critéir shoiléire le haghaidh na comhoiriúnachta leis an margadh inmheánach a bheith ann. Is iomchuí dá bhrí sin an chabhair sin a dhíolmhú ón gceanglas fógra a thabhairt maidir le státchabhair.

(56) Chuir an Coimisiún Airteagail 107 agus 108 den Chonradh i bhfeidhm maidir le cabhair le haghaidh míbhuntáistí a bhaineann le Natura 2000 in earnáil na talmhaíochta, maidir le cabhair le haghaidh gealltanais agra-chomhshaoil-aeráide agus maidir le cabhair le haghaidh na feirmeoireachta orgánaí faoi chuimsiú Threoirlínte 2014. Sa tréimhse ó 2014 go 2020, d’fhormheas an Coimisiún 10 scéim cabhrach atá nasctha le Natura 2000 sa talmhaíocht, 65 scéim cabhrach le haghaidh gealltanais agra-chomhshaoil-aeráide agus 5 scéim cabhrach le haghaidh na feirmeoireachta orgánaí. Is léir ó thaithí an Choimisiúin nach gnách go n-eascraíonn aon saobhadh suntasach ar an iomaíocht as an gcabhair sin, go háirithe faoi bhun tairseacha áirithe, agus, san am céanna, go rannchuidíonn an chabhair leis an gcuspóir beartais phoiblí maidir le cosaint an chomhshaoil a bhaint amach. Is iomchuí, dá bhrí sin, gur cheart don Choimisiún úsáid a bhaint as na cumhachtaí a thugtar dó le Rialachán (AE) 2015/1588 a mhéid a bhaineann le cabhair le haghaidh míbhuntáistí a bhaineann le Natura 2000 in earnáil na talmhaíochta, cabhair le haghaidh gealltanais agra-chomhshaoil-aeráide agus cabhair le haghaidh na feirmeoireachta orgánaí.

(57) Níor cheart feidhm a bheith ag an díolmhú cabhrach le haghaidh míbhuntáistí a bhaineann le Natura 2000 in earnáil na talmhaíochta, cabhair le haghaidh gealltanais agra-chomhshaoil-aeráide agus cabhair le haghaidh na feirmeoireachta orgánaí ach amháin maidir le gnóthais atá gníomhach in earnáil an táirgthe phríomhúil talmhaíochta.

(58) Eascraíonn nuálaíocht in earnáil na feirmeoireachta agus i limistéir thuaithe as tionscadail atá maoinithe ag an gComhpháirtíocht Eorpach Nuálaíochta um Tháirgiúlacht agus Inbhuaine Talmhaíochta (CEN). Maidir le státchabhair a dheonaítear do ghnóthais atá ag glacadh páirt i dtionscadail de chuid Ghrúpaí Oibríochtúla CEN a chumhdaítear le hAirteagal 127 de Rialachán (AE) 2021/2115, is beag tionchar atá aici ar an iomaíocht go háirithe, i bhfianaise an róil dhearfaigh a chomhlíonann an chabhair maidir le heolas a chomhroinnt, go háirithe do phobail áitiúla agus talmhaíochta, i bhfianaise an chabhair a bheith de chineál comhchoiteann agus i bhfianaise a scála measartha beag. Tá cineál na dtionscadal sin comhtháite. Is tionscadail ilghníomhacha agus ilearnálacha iad na tionscadail sin de ghnáth, rud ar féidir leis deacrachtaí áirithe a chruthú le linn iad a aicmiú faoi na rialacha maidir le státchabhair. Ós de chineál áitiúil na tionscadail aonair de chuid Ghrúpaí Oibríochtúla CEN a roghnaítear ar bhonn straitéis ilbhliantúil forbartha áitiúla a ndéanann comhpháirtíocht phríobháideach phoiblí í a chinneadh agus a chur chun feidhme, agus mar thoradh ar an díriú a leagann siad ar leasanna pobail, sóisialta, comhshaoil agus aeráide, ba cheart aghaidh a thabhairt leis an Rialachán seo ar dheacrachtaí áirithe a mbíonn tionscadail de chuid Ghrúpaí Oibríochtúla CEN ag déileáil leo chun cabhrú leo na rialacha maidir le státchabhair a chomhlíonadh.

(59) Mar thoradh ar an éifeacht theoranta ar thrádáil agus ar iomaíocht atá ag méideanna beaga cabhrach a dheonaítear do ghnóthais atá ag tairbhiú, bíodh sé go díreach nó go hindíreach, de thionscadail de chuid Ghrúpaí Oibríochtúla CEN, ba cheart rialacha simplí a leagan síos le haghaidh cásanna nach dtéann méid comhiomlán na cabhrach in aghaidh an tionscadail thar uasteorainn áirithe iontu.

(60) Chuir an Coimisiún Airteagail 107 agus 108 den Chonradh i bhfeidhm maidir le gnóthais atá gníomhach in earnáil na foraoiseachta i roinnt cinntí, go háirithe faoi chuimsiú Threoirlínte 2014. D’fhormheas an Coimisiún níos mó ná 200 scéim cabhrach i bhfabhar earnáil na foraoiseachta i gcomhréir leis na Treoirlínte sin sa tréimhse ó 2014 go 2020. De réir thaithí an Choimisiúin, níor cruthaíodh le bearta cabhrach foraoiseachta aon saobhadh suntasach ar an iomaíocht sa mhargadh inmheánach ó tharla critéir shoiléire le haghaidh na comhoiriúnachta a bheith ann. I bhfianaise na taithí sin, agus ar mhaithe le simpliú agus gontacht nós imeachta, ba cheart dá bhrí sin go bhféadfaí bearta cabhrach i bhfabhar earnáil na foraoiseachta a dhíolmhú ón gceanglas fógra a thabhairt gan beann ar cibé acu a dhéanann nó nach ndéanann CETFT iad a chómhaoiniú. Is iomchuí, dá bhrí sin, gur cheart don Choimisiún úsáid a bhaint as na cumhachtaí a thugtar dó le Rialachán (AE) 2015/1588 maidir le cabhair le haghaidh foraoisiú agus cruthú coillearnaí; cabhair le haghaidh córais agrafhoraoiseachta; cabhair chun an damáiste d’fhoraoisí a chosc agus a athchóiriú, ar damáiste é a tharla de bharr dóiteán foraoise, tubaistí nádúrtha, teagmhais dhíobhálacha aeráide atá inchurtha le tubaistí nádúrtha, teagmhais dhíobhálacha aeráide eile, lotnaidí plandaí agus teagmhais thurraingeacha; cabhair le haghaidh infheistíochtaí lena bhfeabhsaítear athléimneacht agus luach comhshaoil éiceachóras foraoisí; cabhair le haghaidh míbhuntáistí a thagann as ceanglais éigeantacha áirithe a bhaineann go sonrach le limistéar a shainmhínítear in Airteagal 3 de Threoir 92/43/CEE ón gComhairle agus in Airteagal 3 de Threoir 2009/147/CE ó Pharlaimint na hEorpa agus ón gComhairle (15); cabhair le haghaidh seirbhísí foraoise, comhshaoil agus aeráide agus caomhnú foraoisí; cabhair le haghaidh infheistíochtaí i mbonneagar i ndáil le forbairt, nuachóiriú nó oiriúnú earnáil na foraoiseachta; cabhair le haghaidh infheistíochtaí i dteicneolaíochtaí foraoiseachta agus i dtáirgí foraoiseachta a phróiseáil, a úsáid agus a mhargú; cabhair le haghaidh caomhnú acmhainní géiniteacha san fhoraoiseacht, cabhair nuathionscanta le haghaidh grúpaí táirgeoirí agus eagraíochtaí táirgeoirí in earnáil na foraoiseachta, cabhair le haghaidh comhdhlúthú talún foraoiseachta agus cabhair le haghaidh comhair in earnáil na foraoiseachta.

(61) Chun tionscnaimh ghrúpáilte in earnáil na foraoiseachta a spreagadh, chuir an Coimisiún Airteagail 107 agus 108 den Chonradh i bhfeidhm maidir le cabhair i bhfabhar cabhair nuathionscanta le haghaidh grúpaí táirgeoirí agus eagraíochtaí táirgeoirí in earnáil na foraoiseachta. D’fhormheas an Coimisiún cabhair den sórt sin in 5 chás sa tréimhse ó 2014 go 2020. In earnáil na talmhaíochta, bhí an chabhair sin díolmhaithe cheana féin ó fhógra a thabhairt de réir Rialachán (AE) Uimh. 702/2014. Is iomchuí dá bhrí sin cabhair nuathionscanta le haghaidh grúpaí táirgeoirí agus eagraíochtaí táirgeoirí in earnáil na foraoiseachta a dhíolmhú ón gceanglas fógra a thabhairt maidir le státchabhair.

(62) Tá éagsúlú eacnamaíoch agus cruthú gníomhaíochtaí nua eacnamaíocha, lena n-áirítear gníomhaíochtaí bithgheilleagair fíor-riachtanach le haghaidh forbairt agus iomaíochas limistéar tuaithe agus go le haghaidh FBManna ar cnámh droma gheilleagar tuaithe an Aontais iad. Le Rialachán (AE) 2021/2115, déantar foráil maidir le bearta chun tacú le forbairt gnólachtaí neamhthalmhaíochta i limistéir thuaithe arb é is aidhm dóibh fostaíocht a chur chun cinn, poist cháilíochta a chur ar bun i limistéir thuaithe, poist atá ann cheana a choinneáil, luaineachtaí séasúracha i bhfostaíocht a laghdú, earnálacha neamhthalmhaíochta a fhorbairt lasmuigh den talmhaíocht agus den phróiseáil bia, agus comhtháthú gnó agus naisc idir earnálacha áitiúla a chothú san am céanna.

(63) Chun comhleanúnachas le Rialachán (AE) 2021/2115 a áirithiú agus simpliú a dhéanamh ar na rialacha chun cead a fháil do státchabhair le haghaidh na coda cómhaoinithe agus le haghaidh mhaoiniú breise náisiúnta Phlean Straitéiseach CBT, níor cheart feidhm a bheith ag an gceanglas fógra a thabhairt maidir le catagóirí éagsúla cabhrach i bhfabhar FBManna atá gníomhach i limistéir thuaithe, lena gcumhdaítear cabhair le haghaidh seirbhísí bunúsacha agus bonneagar, le haghaidh gnólachtaí nuathionscanta, le haghaidh comhair, rannpháirtíocht nua feirmeoirí i scéimeanna cáilíochta le haghaidh cadáis agus ábhar bia agus faisnéise agus bearta cur chun cinn i bhfabhar ábhair bhia a chuimsítear le scéim cáilíochta. Ba cheart do bhearta cabhrach den sórt sin a bheith comhionann leis na hidirghabhálacha forbartha tuaithe foluiteacha agus níor cheart an chabhair dhíolmhaithe a dheonú ach amháin de bhun Phlean Straitéiseach CBT an Bhallstáit lena mbaineann agus i gcomhréir leis an bplean sin.

(64) Chuir an Coimisiún Airteagail 107 agus 108 den Chonradh i bhfeidhm maidir le cabhair i bhfabhar seirbhísí bunúsacha agus bonneagair i limistéir thuaithe agus le haghaidh comhair i limistéir thuaithe i roinnt cásanna, go háirithe faoi chuimsiú Threoirlínte 2014. D’fhormheas an Coimisiún 27 scéim cabhrach a bhaineann le seirbhísí bunúsacha agus bonneagar i limistéir thuaithe agus 28 scéim cabhrach a bhaineann le comhar i limistéir thuaithe sa tréimhse ó 2014 go 2020. De réir thaithí an Choimisiúin, ní raibh mar thoradh ar bhearta cabhrach i bhfabhar limistéir thuaithe aon saobhadh suntasach ar an iomaíocht sa mhargadh inmheánach, ó tharla critéir shoiléire le haghaidh na comhoiriúnachta a bheith ann, agus ó tharla gur chuir an chabhair leis an éagsúlú eacnamaíoch agus le cruthú gníomhaíochtaí eacnamaíocha nua. Is iomchuí dá bhrí sin cabhair i bhfabhar seirbhísí bunúsacha agus bonneagair i limistéir thuaithe agus cabhair le haghaidh comhair i limistéir thuaithe a dhíolmhú ón gceanglas fógra a thabhairt maidir le státchabhair.

(65) Mar sin féin, níor cheart cabhair i bhfabhar seirbhísí bunúsacha agus bonneagair i limistéir thuaithe agus cabhair le haghaidh comhair i limistéir thuaithe a dhíolmhú ón gceanglas fógra ach amháin más cuid í de Phlean Straitéiseach CBT arna bhailíochtú ag an gCoimisiún faoi chuimsiú Rialachán (AE) 2021/2115.

(66) Maidir le státchabhair a dheonaítear do FBManna atá ag glacadh páirt i dtionscadail forbartha áitiúla faoi stiúir an phobail (“CLLD’) dá dtagraítear in Airteagal 31 de Rialachán (AE) 2021/1060 ó Pharlaimint na hEorpa agus ón gComhairle (16) agus a n-ainmnítear iad mar “LEADER” faoi Rialachán (AE) 2021/2115, is beag tionchar atá aici ar an iomaíocht go háirithe, i bhfianaise an róil dhearfaigh a chomhlíonann an chabhair maidir le heolas a chomhroinnt, go háirithe do phobail áitiúla agus talamhaíochta, i bhfianaise an chabhair a bheith de chineál comhchoiteann go minic, agus i bhfianaise a scála measartha beag. Is de chineál comhtháite, ilghníomhach agus ilearnálach na tionscadail sin, rud ar féidir leis deacrachtaí áirithe a chruthú le linn iad a aicmiú faoin dlí maidir leis an státchabhair. Ós de chineál áitiúil na tionscadail aonair CLLD a roghnaítear ar bhonn straitéis ilbhliantúil forbartha áitiúla a ndéanann comhpháirtíocht phríobháideach phoiblí í a chinneadh agus a chur chun feidhme, agus mar thoradh ar an díriú a leagann siad ar leasanna pobail, sóisialta, comhshaoil agus aeráide, ba cheart aghaidh a thabhairt leis an Rialachán seo ar dheacrachtaí áirithe a mbíonn tionscadail CLLD ag déileáil leo chun cabhrú leo na rialacha maidir le státchabhair a chomhlíonadh. De bharr a gcineáil féin, ní thagann bardais faoi raon feidhme an tsainmhínithe ar FBM (seilbh phoiblí). Mar sin, féin, is minic a bhíonn ról tábhachtach ag bardais in eagrú agus cur i gcrích tionscadail CLLD. I gcás ina ndéantar tionscadal CLLD i bhfabhar ceann amháin de na cuspóirí a leagtar amach in Airteagal 1 de Rialachán (AE) 2015/1588, ba cheart go mbeadh se indéanta, dá bhrí sin, blocdhíolúine a thabhairt freisin do chabhair do bhardais i gcomhthéacs tionscadal den sórt sin.

(67) Mar thoradh ar an éifeacht theoranta ar thrádáil agus ar iomaíocht atá ag méideanna beaga cabhrach a dheonaítear do FBManna atá ag tairbhiú, bíodh sé go díreach nó go hindíreach, de thionscadail CLLD, ba cheart rialacha simplí a leagan síos le haghaidh cásanna nach dtéann méid comhiomlán na cabhrach in aghaidh an tionscadail thar uasteorainn áirithe iontu. Ba cheart feidhm a bheith aige sin freisin maidir le bardais a thairbhíonn go díreach nó go hindíreach de thionscadail CLLD a shaothraíonn ceann amháin de na cuspóirí a leagtar amach in Airteagal 1 de Rialachán (AE) 2015/1588.

(68) I gcás roinnt catagóirí cabhrach, amhail taighde, seirbhísí aistrithe eolais agus faisnéise, lena n-áirítear trí shonraí agus seirbhísí spásbhunaithe de chuid an Aontais, seirbhísí comhairliúcháin, seirbhísí athsholáthair feirme, cur chun cinn agus cosc agus díothú galar ainmhithe agus lotnaidí plandaí, deonaítear an chabhair do thairbhithe deiridh na cabhrach go hindíreach, mar chabhair chomhchineáil, i bhfoirm seirbhísí fóirdheontais. Sna cásanna sin, ba cheart an chabhair dhíolmhaithe a íoc le soláthraí na seirbhíse nó na gníomhaíochta i gceist.

(69) I gcomhréir le hAirteagal 4(1) de Rialachán (AE) 2015/1588, is gá an beartas maidir le státchabhair a athbhreithniú go tréimhsiúil. Sin an fáth ar cheart tréimhse chur i bhfeidhm an Rialacháin seo a theorannú. Is iomchuí, dá bhrí sin, forálacha idirthréimhseacha a leagan síos, lena n-áirítear na rialacha maidir le tréimhse choigeartúcháin i ndeireadh bhailíocht an Rialacháin seo le haghaidh scéimeanna cabhrach atá díolmhaithe. Leis na rialacha sin, ba cheart an t-am a thabhairt do na Ballstáit dul in oiriúint don chóras a d’fhéadfadh a bheith ina chóras nua,

TAR ÉIS AN RIALACHÁN SEO A GHLACADH:

CLÁR

CAIBIDIL I FORÁLACHA COITEANNA 12

CAIBIDIL II CEANGLAIS NÓS IMEACHTA 24

CAIBIDIL III CATAGÓIRÍ CABHRACH 25

Roinn 1 Cabhair i bhfabhar FBManna atá gníomhach i dtáirgeadh talmhaíochta príomhúil, i bpróiseáil táirgí talmhaíochta agus i dtáirgí talmhaíochta a chur ar an margadh 25

Roinn 2 Cabhair le haghaidh chosaint an chomhshaoil sa talmhaíocht 46

Roinn 3 Cabhair le haghaidh infheistíochtaí i bhfabhar chaomhnú na hoidhreachta cultúrtha agus nádúrtha 49

Roinn 4 Cabhair chun an damáiste a tharlaíonn de bharr tubaistí nádúrtha in earnáil na talmhaíochta a shlánú 49

Roinn 5 Cabhair le haghaidh taighde, forbartha agus nuálaíochta 50

Roinn 6 Cabhair i bhfabhar na foraoiseachta 52

Roinn 7 Cabhair i bhfabhar FBManna i limistéir thuaithe 64

CAIBIDIL IV FORÁLACHA IDIRTHRÉIMHSEACHA AGUS CRÍOCHNAITHEACHA 70

CAIBIDIL I

Forálacha coiteanna

Airteagal 1 Raon feidhme 1. Beidh feidhm ag an Rialachán seo maidir leis na catagóirí cabhrach seo a leanas: (a) cabhair i bhfabhar micrifhiontar, fiontair bheaga agus mheánmhéide (FBManna): (i) atá gníomhach in earnáil na talmhaíochta, eadhon táirgeadh talmhaíochta príomhúil, próiseáil táirgí talmhaíochta agus táirgí talmhaíochta a chur ar an margadh, cé is moite d’Airteagail 14, 15, 16, 18, 23 agus 25 go 31, nach mbeidh feidhm acu ach amháin maidir le FBManna atá gníomhach sa táirgeadh talmhaíochta príomhúil; (ii) atá gníomhach i ngníomhaíochtaí neamhthalmhaíochta i limistéir thuaithe a thagann lasmuigh de raon feidhme Airteagal 42 den Chonradh, a mhéid a dheonaítear an chabhair sin i gcomhréir le Rialachán (AE) 2021/2115 agus a gcómhaoiníonn an Ciste Eorpach Talmhaíochta um Fhorbairt Tuaithe (CETFT) í nó a dheonaítear mar mhaoiniú náisiúnta breise le haghaidh na mbeart cómhaoinithe sin. De mhaolú air sin, beidh feidhm ag an Rialachán seo maidir le cabhair do bhardais a thairbhíonn go díreach nó go hindíreach de thionscadail CLLD, de bhun Airteagail 60 agus 61 den Rialachán seo. (b) cabhair le haghaidh chosaint an chomhshaoil sa talmhaíocht dá dtagraítear in Airteagail 33, 34 agus 35, nach mbeidh feidhm aici ach amháin maidir le gnóthais atá gníomhach i dtáirgeadh talmhaíochta príomhúil; (c) cabhair le haghaidh infheistíochtaí do chaomhnú na hoidhreachta cultúrtha agus nádúrtha atá suite ar ghabháltais talmhaíochta agus i bhforaoisí; (d) cabhair i bhfabhar an damáiste a tharlaíonn de bharr tubaistí nádúrtha in earnáil na talmhaíochta a shlánú; (e) cabhair le haghaidh taighde, forbartha agus nuálaíochta in earnáil na talmhaíochta agus in earnáil na foraoiseachta; (f) cabhair i bhfabhar na foraoiseachta. 2. I gcás ina measann na Ballstáit é a bheith iomchuí, féadfaidh siad a roghnú cabhair dá dtagraítear i mír 1, pointí (a), (e) agus (f), a dheonú i gcomhréir le Rialachán (AE) Uimh. 651/2014 ón gCoimisiún (17). 3. Ní bheidh feidhm ag an Rialachán seo maidir leis an méid seo a leanas: (a) scéimeanna cabhrach dá dtagraítear in Airteagail 14, 17, 41 go 44 agus 46, scéimeanna cabhrach dá dtagraítear in Airteagail 49 agus 50, má chomhlíonann siad coinníollacha Airteagal 12, ó 6 mhí tar éis dóibh teacht i bhfeidhm. Mar sin féin, féadfaidh an Coimisiún a chinneadh go leanfaidh feidhm de bheith ag an Rialachán seo maidir le scéim cabhrach ar feadh tréimhse is faide ná 6 mhí, tar éis measúnú a dhéanamh ar an bplean meastóireachta ábhartha ar thug an Ballstát fógra don Choimisiún ina leith. Agus na pleananna meastóireachta á gcur isteach, cuirfidh na Ballstáit isteach freisin an fhaisnéis go léir a bheidh de dhíth ar an gCoimisiún chun measúnú a dhéanamh ar na pleananna meastóireachta agus chun cinneadh a ghlacadh; (b) aon athrú ar na scéimeanna dá dtagraítear i bpointe (a) seachas modhnuithe nach ndéantar difear leo do chomhoiriúnacht na scéime cabhraí faoin Rialachán seo nó nach ndéantar difear suntasach leo d’ábhar an phlean meastóireachta fhormheasta; (c) cabhair le haghaidh gníomhaíochtaí a bhaineann le honnmhairiú chuig tríú tíortha nó Ballstáit, eadhon cabhair atá nasctha go díreach leis na cainníochtaí a onnmhairítear, le bunú agus oibriú gréasáin dáileacháin nó le costais reatha eile atá nasctha le gníomhaíocht onnmhairíochta; (d) cabhair a bhraitheann ar úsáid táirgí intíre seachas táirgí allmhairithe. 4. Ní bheidh feidhm ag an Rialachán seo maidir leis an méid seo a leanas: (a) scéimeanna cabhrach nach n-eisiatar go sainráite leo cabhair aonair a íoc i bhfabhar gnóthas atá faoi réir ordú gnóthaithe gan íoc tar éis cinneadh roimhe sin ón gCoimisiún lena ndearbhaítear go bhfuil cabhair a dheonaigh an Ballstát céanna neamhdhleathach agus ar neamhréir leis an margadh inmheánach, cé is moite díobh seo a leanas: (i) scéimeanna cabhrach chun an damáiste a tharlaíonn de bharr tubaistí nádúrtha a shlánú i gcomhréir le hAirteagal 37; (ii) scéimeanna cabhrach le haghaidh tionscadail forbartha áitiúla faoi stiúir an phobail (“CLLD’) nó i dtionscadail de chuid Ghrúpaí Oibríochtúla na Comhpháirtíochta Eorpaí Nuálaíochta um tháirgiúlacht agus inbhuaine talmhaíochta (“CEN”) i gcomhréir le hAirteagail 40 61; (b) cabhair ad hoc le gnóthas dá dtagraítear i bpointe (a). 5. Ní bheidh feidhm ag an Rialachán seo maidir le cabhair le haghaidh gnóthais a bhfuil deacrachtaí acu cé is moite de chabhair a dheonaítear: (a) le haghaidh gníomhaíochtaí faisnéise in earnáil na talmhaíochta agus na foraoiseachta i gcomhréir le hAirteagail 21 agus 47; (b) le haghaidh bearta cur chun cinn i bhfoirm foilseacháin arb é is aidhm dóibh feasacht an phobail i gcoitinne a mhúscailt ar tháirgí talmhaíochta i gcomhréir le hAirteagal 24(2), pointe (b); (c) chun cúiteamh a dhéanamh as na costais a bhaineann le galair ainmhithe agus lotnaidí plandaí a chosc, a rialú agus a dhíothú i gcomhréir le hAirteagal 26(8) agus (9); (d) chun na costais a bhaineann le stoc a fuair bás a bhaint agus a scriosadh i gcomhréir le hAirteagal 27(2), pointí (c), (d) agus (e); (e) le haghaidh mhíbhuntáistí a bhaineann le limistéir Natura 2000 i gcomhréir le hAirteagal 33; (f) chun an damáiste a tharlaíonn de bharr tubaistí nádúrtha a shlánú i gcomhréir le hAirteagal 37; (g) le haghaidh gnóthais atá ag glacadh páirt i dtionscadail CLLD agus i dtionscadail de chuid Ghrúpaí Oibríochtúla CEN nó a bhaineann tairbhe astu, i gcomhréir le hAirteagail 40 agus 61; (h) sna cásanna seo a leanas, ar choinníoll gur caillteanais nó damáistí a tharla de bharr an teagmhais i gceist an chúis leis an ngnóthas chun bheith ina ghnóthas a bhfuil deacrachtaí aige: (i) chun an damáiste a tharlaíonn de bharr teagmhas díobhálach aeráide atá inchurtha le tubaistí nádúrtha a shlánú i gcomhréir le hAirteagal 25; (ii) chun an damáiste a tharlaíonn de bharr galair ainmhithe agus lotnaidí plandaí a shlánú i gcomhréir le hAirteagal 26(9) agus Airteagal 26(10); (iii) chun an damáiste a tharlaíonn de bharr ainmhithe cosanta a shlánú i gcomhréir le hAirteagal 29; (iv) chun damáiste d’fhoraoisí a athshlánú i gcomhréir le hAirteagal 43(2), pointe (d). 6. Ní bheidh feidhm ag an Rialachán seo maidir le cabhair a bhfuil baint ag sárú neamh-inscartha ar dhlí an Aontais léi féin, nó leis na coinníollacha a ghabhann léi, nó lena modh maoiniúcháin, go háirithe: (a) cabhair a bhfuil deonú na cabhrach faoi réir na hoibleagáide go n-úsáidfidh an tairbhí earraí a tháirgtear sa náisiún nó seirbhísí náisiúnta; (b) cabhair lena sriantar an fhéidearthacht go ndéanfaidh na tairbhithe torthaí taighde, forbartha agus nuálaíochta a shaothrú i mBallstáit eile. 7. Ní bheidh feidhm ag an Rialachán seo maidir le cabhair i bhfabhar táirgí talmhaíochta de réir bhrí Iarscríbhinn 1 a ghabhann le Comhaontú Talmhaíochta EDT (18), atá ina fóirdheontas onnmhairiúcháin mar a shainmhínítear leis an gComhaontú sin. Ar an gcaoi chéanna, ní bheidh feidhm aige maidir le cabhair i bhfabhar táirgí den sórt sin, atá ina tacaíocht le maoiniú onnmhairiúcháin a sholáthraíonn rialtas nó aon chomhlacht poiblí laistigh de raon feidhme Chinneadh EDT an Aire maidir le hIomaíocht Onnmhairiúcháin an 19 Nollaig 2015 (19), más rud é nach gcomhlíonann sé ceanglais ábhartha mhír 15 den Chinneadh sin maidir le téarmaí uasta aisíocaíochta agus féinmhaoiniúchán.

Airteagal 2 Sainmhínithe Chun críche an Rialacháin seo, beidh feidhm ag na sainmhínithe seo a leanas: (1) ciallaíonn “cabhair ad hoc” cabhair nach ndeonaítear ar bhonn scéim cabhrach; (2) ciallaíonn “teagmhas díobhálach aeráide atá inchurtha le tubaistí nádúrtha” dálaí aimsire neamhfhabhracha amhail sioc, stoirmeacha agus clocha sneachta, oighear, báisteach throm nó sheasta nó triomach dian a scriosann, i gcás na talmhaíochta, breis agus 30 % den mheántáirgeadh a ríomhtar ar bhonn na tréimhse 3 bliana nó 4 bliana roimhe nó ar bhonn meántréimhse 3 bliana bunaithe ar an tréimhse 5 bliana nó 8 mbliana roimhe sin, seachas an iontráil is airde agus is ísle; i gcás na foraoiseachta, níos mó na 20 % den acmhainneacht foraoiseachta; (3) ciallaíonn “comhairle” comhairle iomlán a thugtar faoi chuimsiú an chonartha cheannainn chéanna; (4) ciallaíonn “gníomhaíocht talmhaíochta” gníomhaíocht arna cinneadh ag Ballstát ina Phlean Straitéiseach CBT i gcomhréir le hAirteagal 4(2) de Rialachán (AE) 2021/2115; (5) ciallaíonn “limistéar talmhaíochta” aon limistéar arna chinneadh ag Ballstát ina Phlean Straitéiseach CBT i gcomhréir le hAirteagal 4(3) de Rialachán (AE) 2021/2115; (6) ciallaíonn “gabháltas talmhaíochta” aonad lena gcuimsítear talamh, áitribh agus saoráidí a úsáidtear le haghaidh táirgeadh príomhúil talmhaíochta; (7) ciallaíonn “táirgeadh talmhaíochta” na táirgí a liostaítear in Iarscríbhinn I a ghabhann leis an gConradh, cé is moite de na táirgí iascaigh agus dobharshaothraithe a liostaítear in Iarscríbhinn I a ghabhann le Rialachán (AE) Uimh. 1379/2013 ó Pharlaimint na hEorpa agus ón gComhairle (20); (8) ciallaíonn “earnáil na talmhaíochta” na gnóthais uile atá gníomhach i dtáirgeadh príomhúil talmhaíochta, i bpróiseáil táirgí talmhaíochta agus i dtáirgí talmhaíochta a mhargú; (9) ciallaíonn “córais agrafhoraoiseachta” córais úsáide talún ina bhfástar crainn i gcomhar le talmhaíocht ar an talamh chéanna; (10) ciallaíonn “cabhair” aon bheart lena gcomhlíontar na critéir uile a leagtar síos in Airteagal 107(1) den Chonradh; (11) ciallaíonn “cabhair a dheonaítear faoi chuimsiú Phlean Straitéiseach CBT” tacaíocht a dheonaítear i gcomhréir le Rialachán (AE) 2021/2115 mar chabhair a chómhaoiníonn CETFT nó mar mhaoiniú náisiúnta breise ar an gcabhair chómhaoinithe sin; (12) ciallaíonn “déine cabhrach” méid comhláin na cabhrach a léirítear mar chéatadán de na costais incháilithe, sula n-asbhaintear aon cháin nó muirear eile; (13) ciallaíonn “scéim cabhrach” aon ghníomh ar féidir, gan bearta cur chun feidhme eile a cheangal, dámhachtainí cabhrach aonair a dhéanamh ar a bhonn do ghnóthais a shainmhínítear laistigh den ghníomh ar bhealach ginearálta teibí agus aon ghníomh ar féidir cabhair nach bhfuil nasctha le tionscadal sonrach a dheonú ar a bhonn do ghnóthas amháin nó do roinnt gnóthas ar feadh tréimhse éiginnte agus le haghaidh méid éiginnte; (14) ciallaíonn “prionsabal an fheidhmithe neamhspleách” nach bhfuil coinníollacha an idirbhirt idir na páirtithe conarthacha éagsúil ó na cinn sin a shonrófaí idir gnóthais neamhspleácha agus nach bhfuil aon eilimint chlaonpháirteachais iontu. Aon idirbheart a thagann as nós imeachta oscailte, trédhearcach agus neamhchoinníollach, meastar go bhfuil sé de réir phrionsabal an fheidhmithe neamhspleách; (15) ciallaíonn “bearta bithshlándála” bearta bainistíochta agus fisiciúla arna gceapadh chun an riosca maidir le tabhairt isteach, forbairt agus leathadh galar go dtí, ó, agus laistigh den mhéid seo a leanas a laghdú: (a) an daonra ainmhithe; (b) bunaíocht, crios, deighleog, modh iompair nó aon saoráidí, áitreabh nó láthair eile. (16) ciallaíonn “pórleabhar” leabhar de réir mar a fhoráiltear in Airteagal 2, pointe (12) de Rialachán (AE) 2016/1012 ó Pharlaimint na hEorpa agus ón gComhairle (21); (17) ciallaíonn “Plean Straitéiseach CBT” Plean Straitéiseach CBT dá dtagraítear in Airteagal 1(1), pointe (c), de Rialachán (AE) 2021/2115; (18) ciallaíonn “oibreacha caipitlithe” oibreacha, a dhéanann feirmeoir go pearsanta nó a dhéanann oibreoirí an fheirmeora ar an bhfeirm, lena gcruthaítear sócmhainn; (19) ciallaíonn “scéimeanna feirmeoireachta carbóin” scéimeanna cabhrach a bhaineann le cleachtais bhainistíochta talún as a n-eascraíonn méadú ar an stóráil carbóin i mbithmhais bheo, ábhar orgánach marbh agus ithreacha tríd an gceapadh carbóin a fheabhsú agus/nó scaoileadh an charbóin san atmaisféar a laghdú; (20) ciallaíonn “teagmhas turraingeach” teagmhas neamhthuartha de chineál bitheach nó aibitheach a tharlaíonn de bharr gníomhaíocht dhaonna as a dtagann suaití móra ar struchtúir foraoisí, rud a dhéanann damáiste eacnamaíoch mór d’earnáil na foraoiseachta ar deireadh; (21) ciallaíonn “an dáta a dheonaítear an chabhair” an dáta a thugtar an ceart dlíthiúil don tairbhí an chabhair a fháil faoin gcóras dlíthiúil náisiúnta is infheidhme; (22) ciallaíonn “bearta rialaithe agus díothúcháin” bearta maidir le galair ainmhithe a bhfuil údarás inniúil an Bhallstáit tar éis ráig a shainaithint go foirmiúil ina leith, nó maidir le lotnaidí plandaí nó speicis choimhthíocha ionracha a bhfuil údarás inniúil tar éis a admháil go foirmiúil ina leith go bhfuil siad ann; (23) ciallaíonn “plean meastóireachta” doiciméad lena gcumhdaítear scéim cabhrach amháin nó níos mó agus ina bhfuil ar a laghad na gnéithe seo a leanas: na cuspóirí a mbeidh meastóireacht le déanamh orthu, na ceisteanna ar mheastóireacht, na táscairí toraidh, an modh beartaithe chun an mheastóireacht a dhéanamh, na ceanglais maidir le bailiú sonraí, uainiú beartaithe na meastóireachta lena n-áirítear an dáta a chuirfear na tuarascálacha eatramhacha agus na tuarascálacha meastóireachta deiridh isteach, an tuairisc ar an gcomhlacht neamhspleách a dhéanfaidh an mheastóireacht nó na critéir a úsáidfear chun í a roghnú agus na rialacha mionsonraithe chun an mheastóireacht a chur ar fáil go poiblí; (24) ciallaíonn “stoc a fuair bás” ainmnithe a maraíodh trí eotanáis le diagnóis chinnte nó dá huireasa nó ainmhithe a fuair bás, lena n-áirítear ainmhithe marbh-bheirthe agus gan bhreith, ar fheirm nó ar aon áitreabh nó le linn a n-iompartha, ach nár maraíodh lena gcaitheamh ag an duine; (25) ciallaíonn “crainn a fhásann go tapa” foraois ghearruainíochta, ina ndéantar an íostréimhse roimh leagan a shocrú ag tréimhse nach gairide ná 8 mbliana agus an uastréimhse roimh leagan a shocrú ag tréimhse nach faide ná 20 bliain; (26) ciallaíonn “scéim comharbachta fhioscach” scéim i bhfoirm buntáistí cánach ar leagan leasaithe í de scéim a bhí ann roimhe sin i bhfoirm buntáistí cánach agus ar scéim í a chuirtear in ionad na scéime sin; (27) ciallaíonn “costais sheasta a eascraíonn as páirt a ghlacadh i scéim cáilíochta” na costais a thabhaítear nuair atáthar ag dul isteach i scéim cáilíochta dá dtugtar tacaíocht agus an ranníocaíocht bhliantúil le haghaidh rannpháirteachas sa scéim sin, lena n-áirítear, i gcás inar gá, caiteachas ar sheiceálacha a cheanglaítear chun comhlíonadh shonraíochtaí na scéime cáilíochta a fhíorú; (28) ciallaíonn “bithbhreosla atá bunaithe ar bhia” bithbhreosla a tháirgtear ó bharra bia agus beatha, mar a shainmhínítear i dTreoir (AE) 2018/2001; (29) ciallaíonn “bia-earraí” bia-earraí nach táirgí talmhaíochta iad agus a liostaítear in Iarscríbhinn I a ghabhann le Rialachán (AE) Uimh. 1151/2012 ó Pharlaimint na hEorpa agus ón gComhairle (22); (30) ciallaíonn “coibhéis deontais chomhláin” an méid cabhrach dá soláthrófaí i bhfoirm deontais don tairbhí í, sula n-asbhaintear aon cháin nó muirear eile; (31) ciallaíonn “cabhair aonair”: (a) cabhair ad hoc; (b) dámhachtainí cabhrach do thairbhithe aonair ar bhonn scéim cabhrach; (32) ciallaíonn “sócmhainní doláimhsithe” sócmhainní nach bhfuil foirm fhisiciúil ná airgeadais acu amhail paitinní, ceadúnais, fios gnó nó maoin intleachtúil eile; (33) ciallaíonn “infheistíochtaí chun caighdeán de chuid an Aontais a chomhlíonadh” infheistíochtaí a dhéantar chun caighdeán de chuid an Aontais a chomhlíonadh tar éis dhul in éag na hidirthréimhse dá bhforáiltear i reachtaíocht an Aontais; (34) ciallaíonn “fiontair mhóra” gnóthais nach gcomhlíonann na critéir a leagtar síos in Iarscríbhinn I; (35) ciallaíonn “táirgí talmhaíochta a mhargú” coimeád nó taispeáint d’fhonn díola, tairisceana díola, seachadta nó aon mhodh eile a bhaineann le margú, cé is moite den chéad díol a dhéanann feirmeoir le hathdhíoltóirí nó le próiseálaithe agus aon ghníomhaíocht lena n-ullmhaítear táirge le haghaidh an chéad díola sin; díol a dhéanann feirmeoir le tomhaltóirí deiridh, meastar gur táirgí talmhaíochta a mhargú é sin má dhéantar é in áitribh nó saoráidí ar leithligh a choinnítear chun na críche sin; (36) ciallaíonn “cistí frithpháirteacha” scéim arna creidiúnú ag an mBallstát i gcomhréir lena dhlí náisiúnta le haghaidh feirmeoirí cleamhnaithe chun iad féin a chur faoi árachas, trína ndéantar íocaíochtaí cúitimh le feirmeoirí cleamhnaithe in aghaidh caillteanais eacnamaíocha a bhaineann dóibh; (37) ciallaíonn “limistéir Natura 2000” limistéir speisialta thalmhaíochta nó limistéir foraoise dá dtagraítear in Airteagal 3 de Threoir 92/43/CEE agus in Airteagal 3 de Threoir 2009/147/CE; (38) ciallaíonn “tubaistí nádúrtha” creathanna talún, maidhmeanna sléibhe, scriorrthaí talún agus tuillte, tornádónna, spéirlingí, brúchtaí bolcánacha agus falscaithe de thionscnamh nádúrtha; (39) ciallaíonn “infheistíocht neamhtháirgiúil” infheistíocht nach dtagann méadú suntasach ar luach ná brabúsacht an ghabháltais aisti; (40) ciallaíonn “oibríochtaí roimh phróiseáil thionsclaíoch” leagan, teasc, sniogadh, gearradh suas, stóráil, cóireáil chosantach agus triomú adhmaid agus gach oibríocht oibre eile roimh shábhadh tionsclaíoch adhmaid ag muileann sábhadóireachta; chomh maith leis an tsábhmhuilleoireacht i gcás gurb é 20,000 m3 acmhainneacht próiseála uasta ionchur an lomán cruinn le haghaidh na sábhmhuilleoireachta in aghaidh na bliana; (41) ciallaíonn “teagmhais dhíobhálacha aeráide eile” dálaí aimsire neamhfhabhracha nach dtagann faoin sainmhíniú ar theagmhas díobhálach aeráide atá inchurtha le tubaistí nádúrtha; (42) ciallaíonn “na réigiúin is forimeallaí” na réigiúin dá dtagraítear in Airteagal 349, an chéad mhír, den Chonradh; (43) ciallaíonn “lotnaid plandaí”: aon speiceas, tréithchineál nó bithchineál d’oibreán plandaí, ainmhí nó pataigineach a dhéanann díobháil do phlandaí nó do tháirgí plandaí; (44) ciallaíonn “táirgeadh príomhúil talmhaíochta” táirgeadh táirgí de bhunús na hithreach agus na feirmeoireachta stoic, a liostaítear in Iarscríbhinn I a ghabhann leis an gConradh, gan aon oibríocht eile a dhéanamh lena n-athraítear cineál na dtáirgí sin; (45) ciallaíonn “próiseáil táirgí talmhaíochta” aon oibríocht ar tháirge talmhaíochta as a dtagann táirge ar táirge talmhaíochta é freisin, cé is moite de ghníomhaíochtaí ar an bhfeirm is gá chun táirge ainmhí nó planda a ullmhú le haghaidh an chéad díola; (46) ciallaíonn “grúpa táirgeoirí nó eagraíocht táirgeoirí” grúpa nó eagraíocht a chuirtear ar bun chun críche ceann amháin díobh seo a leanas: (a) táirgeacht agus aschur táirgeoirí ar comhaltaí de ghrúpaí nó eagraíochtaí táirgeoirí den sórt sin iad a oiriúnú do riachtanais an mhargaidh; (b) earraí a chur ar an margadh go comhpháirteach, lena n-áirítear ullmhúchán le haghaidh díola, lárú díolachán agus soláthar do bhulc-cheannaitheoirí; (c) comhrialacha maidir le faisnéis táirgeachta a bhunú, agus aird ar leith á tabhairt ar bhaint agus infhaighteacht; (d) gníomhaíochtaí eile a d’fhéadfadh grúpaí táirgeoirí nó eagraíochtaí táirgeoirí a dhéanamh, amhail scileanna gnó agus margaíochta a fhorbairt, próisis nuálaíochta a eagrú agus a éascú, comhbhainistiú ar thalamh na gcomhaltaí, úsáid a bhaint as cleachtais saothraithe agus teicnící táirgthe atá fónta ó thaobh an chomhshaoil de, cleachtais agus teicníochtaí fónta i dtaca le leas ainmhithe; (47) ciallaíonn “ainmhí cosanta” aon ainmhí a chosnaítear le reachtaíocht an Aontais nó leis an reachtaíocht náisiúnta, lena n-áirítear speiceas ainmhithe dá bhforáiltear rialacha sonracha le reachtaíocht náisiúnta chun an daonra a chaomhnú; (48) ciallaíonn “mapaí den chabhair réigiúnach” an liosta limistéar arna n-ainmniú ag Ballstát i gcomhréir leis na coinníollacha a leagtar síos sna Treoirlínte maidir le státchabhair réigiúnach (23) agus arna bhformheas ag an gCoimisiún; (49) ciallaíonn “airleacan inaisíoctha” iasacht le haghaidh tionscadail a íoctar i dtráthchuid amháin nó i dtráthchodanna a mbraitheann coinníollacha aisíoctha na hiasachta ar thoradh an tionscadail; (50) ciallaíonn “eagraíocht taighde agus leata eolais” eintiteas, beag beann ar a stádas dlíthiúil nó bealach maoiniúcháin, arb é an phríomhsprioc atá aige taighde bunúsach, taighde tionscail nó forbairt thurgnamhach a dhéanamh go neamhspleách, nó torthaí na ngníomhaíochtaí sin a leathadh go forleathan ar mhodh teagaisc, foilseacháin nó aistrithe eolais. (51) ciallaíonn “na hoileáin bheaga Aeigéacha” na hoileáin bheaga dá dtagraítear in Airteagal 1(2) de Rialachán (AE) Uimh. 229/2013 ó Pharlaimint na hEorpa agus ón gComhairle (24); (52) ciallaíonn “FBM” nó “micrifhiontair, fiontair bheaga agus mheánmhéide” gnóthais a chomhlíonann na critéir a leagtar síos in Iarscríbhinn I; (53) ciallaíonn “tús na n-oibreacha ar an tionscadal nó ar an ngníomhaíocht” tús na ngníomhaíochtaí nó na n-oibreacha tógála i ndáil leis an infheistíocht, pé acu is luaithe, nó an chéad ghealltanas atá ceangailteach ó thaobh an dlí de chun trealamh a ordú nó seirbhísí a úsáid nó aon ghealltanas eile a fhágann gur tionscadal nó gníomhaíocht dhochúlaithe é nó í; ní mheastar gur tús na n-oibreacha nó na gníomhaíochta é talamh a cheannach ná obair ullmhúcháin a dhéanamh amhail ceadúnais a fháil agus staidéir féidearthachta a dhéanamh; (54) ciallaíonn “seirbhísí fóirdheontais” cineál cabhrach i gcás ina ndeonaítear an chabhair don tairbhí deiridh go hindíreach, ar cabhair chomhchineáil í, agus ina n-íoctar an chabhair le soláthraí na seirbhíse nó na gníomhaíochta i gceist; (55) ciallaíonn “sócmhainní inláimhsithe” sócmhainní arb é atá iontu talamh, foirgnimh agus gléasra, innealra agus trealamh; (56) ciallaíonn “costas idirbhirt” costas breise atá nasctha le gealltanas a chomhlíonadh, ach nach bhfuil inchurtha go díreach i leith a chur chun feidhme ná nach n-áirítear sna costais ná san ioncam a tarscaoileadh agus a chúitítear go díreach; agus ar féidir é a ríomh ar bhonn costas caighdeánach; (57) ciallaíonn “costais na dtástálacha ESI (Einceifileapaite Spúinseach In-tarchurtha) agus ESB (Einceifileapaite Spúinseach Bhólachta)” na costais uile, lena n-áirítear na costais a bhaineann le trealaimh tástála agus le samplaí a thógáil, a iompar, a thástáil, a stóráil agus a scriosadh, rud a bhfuil gá leis le haghaidh samplála agus tástáil saotharlainne i gcomhréir le Caibidil C d’Iarscríbhinn X a ghabhann le Rialachán (CE) Uimh. 999/2001 ó Pharlaimint na hEorpa agus ón gComhairle; (25); (58) ciallaíonn “crainn le haghaidh roschoill ghearruainíochta” speicis crann de chód AC 06 02 9041 atá le sainmhíniú ag na Ballstáit arb é atá iontu barra ilbhliantóg adhmadach, a leanann a bhfréamhstoc nó a mbunáin de bheith sa talamh tar éis na buainte, agus a bhfásfaidh péacáin nua an séasúr ina dhiaidh sin agus le huas-timthriall buainte a bheidh le cinneadh ag na Ballstáit; (59) ciallaíonn “gnóthas atá i gcruachás” gnóthas a chomhlíonann na critéir a leagtar síos in Airteagal 2, pointe (18) de Rialachán (AE) Uimh. 651/2014; (60) ciallaíonn “caighdeán de chuid an Aontais” caighdeán éigeantach a leagtar síos i reachtaíocht an Aontais lena socraítear an leibhéal nach mór do ghnóthais aonair a bhaint amach, go háirithe maidir leis an gcomhshaol, le sláinteachas agus le leas ainmhithe; mar sin féin, caighdeáin nó spriocanna a shocraítear ar leibhéal an Aontais atá ceangailteach ar na Ballstáit ach nach bhfuil ceangailteach ar ghnóthais aonair, ní mheastar gur caighdeáin de chuid an Aontais iad; (61) ciallaíonn “feirmeoir óg” feirmeoir arna chinneadh ag Ballstát ina Phlean Straitéiseach CBT i gcomhréir le hAirteagal 4(6) de Rialachán (AE) 2021/2115.

Airteagal 3 Coinníollacha maidir le díolúine Beidh scéimeanna cabhrach, cabhair aonair a dheonaítear faoi scéimeanna cabhrach agus cabhair ad hoc comhoiriúnach leis an margadh inmheánach de réir bhrí Airteagal 107(2) nó (3) den Chonradh agus díolmhófar ón gceanglas fógra atá in Airteagal 108(3) den Chonradh iad ar choinníoll go bhfuil an chabhair sin i gcomhréir leis na coinníollacha uile a leagtar síos i gCaibidil I den Rialachán seo agus leis na coinníollacha sonracha don chatagóir ábhartha cabhrach a leagtar síos i gCaibidil III den Rialachán seo.

Airteagal 4 Tairseacha maidir le fógra a thabhairt 1. Ní bheidh feidhm ag an Rialachán seo maidir le haon chabhair aonair, a sáraíonn coibhéis deontais chomhláin na cabhrach na tairseacha seo a leanas: (a) cabhair le haghaidh infheistíochtaí i ngabháltais talmhaíochta atá nasctha le táirgeadh príomhúil talmhaíochta dá dtagraítear in Airteagal 14: EUR 600 000 in aghaidh an ghnóthais in aghaidh an tionscadail infheistíochta; (b) cabhair le haghaidh infheistíochtaí i dtaca le hathshuíomh foirgnimh feirme as a dtagann nuachóiriú saoráidí nó méadú ar acmhainneacht táirgeachta dá dtagraítear in Airteagal 16(4): EUR 600 000 in aghaidh an ghnóthais in aghaidh an tionscadail infheistíochta; (c) cabhair le haghaidh infheistíochtaí i dtaca le próiseáil táirgí talmhaíochta agus táirgí talmhaíochta a chur ar an margadh dá dtagraítear in Airteagal 17: EUR 7,5 milliún in aghaidh an ghnóthais in aghaidh an tionscadail infheistíochta; (d) cabhair le haghaidh gealltanais maidir le leas ainmhithe, dá dtagraítear in Airteagal 31: EUR 500 in aghaidh an aonaid bheostoic in aghaidh na bliana; (e) cabhair le haghaidh míbhuntáistí i ndáil le limistéir Natura 2000 dá dtagraítear in Airteagal 33: EUR 500 in aghaidh an heicteáir in aghaidh na bliana sa tréimhse tosaigh d’uasmhéid cúig bliana agus EUR 200 in aghaidh an heicteáir in aghaidh na bliana ina dhiaidh sin; (f) cabhair le haghaidh gealltanais agra-chomhshaoil-aeráide, dá dtagraítear in Airteagal 34: EUR 600 in aghaidh an heicteáir in aghaidh na bliana le haghaidh barra bliantúla, EUR 900 in aghaidh an heicteáir in aghaidh na bliana le haghaidh barra speisialaithe ilbhliantúla agus EUR 450 in aghaidh an heicteáir in aghaidh na bliana le haghaidh úsáidí talún eile; (g) cabhair le haghaidh na feirmeoireachta orgánaí dá dtagraítear in Airteagal 35: EUR 600 in aghaidh an heicteáir in aghaidh na bliana le haghaidh barra bliantúla, EUR 900 in aghaidh an heicteáir in aghaidh na bliana le haghaidh barra speisialaithe ilbhliantúla agus EUR 450 in aghaidh an heicteáir in aghaidh na bliana le haghaidh úsáidí talún eile; (h) cabhair le haghaidh infheistíochtaí i bhfabhar chaomhnú na hoidhreachta cultúrtha agus nádúrtha atá suite ar an ngabháltas talmhaíochta nó i bhforaoisí dá dtagraítear in Airteagal 36: EUR 600 000 in aghaidh an ghnóthais in aghaidh an tionscadail infheistíochta; (i) cabhair le haghaidh taighde agus forbartha in earnáil na talmhaíochta agus in earnáil na foraoiseachta dá dtagraítear in Airteagal 38: EUR 7,5 milliún in aghaidh an tionscadail; (j) cabhair le haghaidh costais a thabhaíonn gnóthais atá ag glacadh páirt i dtionscadail de chuid Ghrúpaí Oibríochtúla CEN dá dtagraítear in Airteagal 39: EUR 2 mhilliún in aghaidh an ghnóthais, in aghaidh an tionscadail; (k) méid teoranta cabhrach le haghaidh gnóthais atá ag tairbhiú de thionscadail de chuid Ghrúpaí Oibríochtúla CEN dá dtagraítear in Airteagal 40: EUR 500 000 in aghaidh an tionscadail de chuid Ghrúpaí Oibríochtúla CEN. (l) cabhair le haghaidh foraoisiú agus cruthú coillearnaí dá dtagraítear in Airteagal 41: EUR 7,5 milliún in aghaidh an tionscadail bunaíochta; (m) cabhair le haghaidh córais agrafhoraoiseachta dá dtagraítear in Airteagal 42: EUR 7,5 milliún in aghaidh an tionscadail bunaíochta de chuid an chórais agrafhoraoiseachta; (n) cabhair le haghaidh infheistíochtaí chun athléimneacht agus luach comhshaoil éiceachórais na bhforaoisí a fheabhsú dá dtagraítear in Airteagal 44: EUR 7,5 milliún in aghaidh an tionscadail infheistíochta; (o) cabhair le haghaidh míbhuntáistí a thagann as ceanglais éigeantacha áirithe a bhaineann go sonrach le limistéar dá dtagraítear in Airteagal 45: EUR 500 in aghaidh an heicteáir in aghaidh na bliana sa tréimhse tosaigh nach faide ná cúig bliana agus EUR 200 in aghaidh an heicteáir in aghaidh na bliana ina dhiaidh sin; (p) cabhair le haghaidh seirbhísí foraoise, comhshaoil agus aeráide agus caomhnú foraoisí dá dtagraítear in Airteagal 46: EUR 200 in aghaidh an heicteáir in aghaidh na bliana, cé is moite den chabhair dá dtagraítear in Airteagal 46, mír 8; (q) cabhair le haghaidh seirbhísí comhairleacha in earnáil na foraoiseachta dá dtagraítear in Airteagal 48: EUR 200 000 in aghaidh an ghnóthais in aghaidh na bliana; (r) cabhair le haghaidh infheistíochtaí i mbonneagar i ndáil le forbairt, nuachóiriú nó oiriúnú earnáil na foraoiseachta dá dtagraítear in Airteagal 49: EUR 7,5 milliún in aghaidh an tionscadail infheistíochta; (s) cabhair le haghaidh infheistíochtaí i dteicneolaíochtaí foraoiseachta agus i dtáirgí foraoiseachta a phróiseáil, a úsáid agus a mhargú dá dtagraítear in Airteagal 50: EUR 7,5 milliún in aghaidh an tionscadail infheistíochta; (t) cabhair le haghaidh infheistíochtaí le haghaidh seirbhísí bunúsacha agus bonneagair i limistéir thuaithe dá dtagraítear in Airteagal 55: EUR 10 milliún in aghaidh an tionscadail infheistíochta; (u) cabhair le haghaigh na gcostas a thabhaíonn FBManna atá ag glacadh páirt i dtionscadail CLLD, a n-ainmnítear iad mar fhorbairt áitiúil LEADER faoi CETFT dá dtagraítear in Airteagal 60: EUR 2 mhilliún in aghaidh an ghnóthais, in aghaidh an tionscadail; (v) méid teoranta cabhrach le haghaidh FBManna atá ag tairbhiú de thionscadail CLLD dá dtagraítear in Airteagal 61: EUR 200 000 in aghaidh an tionscadail CLLD. 2. Ní rachfar thar na tairseacha a leagtar amach i mír 1 trí na scéimeanna cabhrach nó na tionscadail cabhrach a scaradh go saorga.

Airteagal 5 Trédhearcacht na cabhrach 1. Ní bheidh feidhm ag an Rialachán seo ach amháin maidir le cabhair thrédhearcach. 2. Measfar cabhair mar a bheith trédhearcach más féidir an choibhéis deontais chomhláin ex ante a ríomh go beacht gan an gá measúnú riosca a dhéanamh. 3. Chun críche an Rialacháin seo, measfar na foirmeacha cabhrach seo a leanas a bheith ina gcabhair thrédhearcach: (a) cabhair ar deontais, fóirdheontais ráta úis agus seirbhísí fóirdheonaithe í; (b) cabhair arb iasachtaí í ina ríomhtar an choibhéis deontais chomhláin ar bhonn an ráta tagartha i réim tráth a íoctar an deontas; (c) cabhair ar ráthaíochtaí í i gcás ina bhfuil feidhm ag ceann de na nithe seo a leanas: (i) má ríomhadh an choibhéis deontais chomhláin bunaithe ar phréimheanna tearmainn a leagtar síos i bhfógra ón gCoimisiún; (ii) i gcás ina nglactar, sula gcuirtear an chabhair chun feidhme, an mhodheolaíocht chun coibhéis deontais chomhláin na ráthaíochta a ríomh ar bhonn an Fhógra maidir le ráthaíochtaí, tar éis an fógra faoin modheolaíocht sin a bheith tugtha don Choimisiún i gcomhréir le haon rialachán maidir le státchabhair arna ghlacadh ag an gCoimisiún is infheidhme ag an am sin, agus sa chás ina sonraítear go sainráite sa mhodheolaíocht fhormheasta cineál na ráthaíochta agus cineál an idirbhirt fholuitigh i gceist i gcomhthéacs chur i bhfeidhm an Rialacháin seo; (d) cabhair i bhfoirm buntáistí cánach, i gcás ina ndéantar foráil sa bheart maidir le huasteorainn lena n-áirithítear nach sáraítear an tairseach is infheidhme; (e) cabhair i bhfoirm airleacain inaisíoctha, mura dtéann méid ainmniúil iomlán an airleacain inaisíoctha thar na tairseacha is infheidhme faoin Rialachán seo nó má ghlactar, sula gcuirtear an beart chun feidhme, leis an modheolaíocht chun coibhéis deontais chomhláin an airleacain inaisíoctha a ríomh i ndiaidh an fógra mar gheall air a bheith tugtha don Choimisiún; (f) cabhair i bhfoirm díol nó léas sócmhainní inláimhsithe faoi rátaí margaidh i gcás ina leagtar síos an luach le meastóireacht ag saineolaí neamhspleách roimh an idirbheart nó faoi threoir tagarmharc atá ar fáil go poiblí, a nuashonraítear go tráthrialta agus a bhfuil glacadh coitianta leis. 4. Chun críche an Rialacháin seo, ní mheasfar go bhfuil na foirmeacha cabhrach seo a leanas ina gcabhair thrédhearcach: (a) cabhair arb instealltaí caipitil í; (b) cabhair ar bearta maoiniúcháin riosca í.

Airteagal 6 Éifeacht dreasachta 1. Ní bheidh feidhm ag an Rialachán seo ach amháin maidir le cabhair a bhfuil éifeacht dreasachta aici. 2. Measfar go bhfuil éifeacht dreasachta ag cabhair má chuireann an tairbhí iarratas i scríbhinn faoi bhráid an Bhallstáit lena mbaineann le haghaidh na cabhrach sula gcuirtear tús leis an obair ar an tionscadal nó ar an ngníomhaíocht. Beidh an fhaisnéis seo a leanas ar a laghad san iarratas ar chabhair: (a) ainm agus méid an ghnóthais; (b) tuairisc ar an tionscadal nó ar an ngníomhaíocht, lena n-áirítear an dáta tosaithe agus an dáta críochnaithe; (c) suíomh an tionscadail nó na gníomhaíochta; (d) liosta na gcostas incháilithe; (e) cineál (deontas, iasacht, ráthaíocht, airleacan inaisíoctha nó eile) agus méid an chaiteachais phoiblí is gá le haghaidh an tionscadail/na gníomhaíochta. 3. Cabhair ad hoc a dheonaítear d’fhiontair mhóra, measfar go bhfuil éifeacht dreasachta aici más rud é, mar aon lena áirithiú go gcomhlíontar an coinníoll a leagtar síos i mír 2, go bhfíoraíonn an Ballstát, roimh an gcabhair ad hoc lena mbaineann a dheonú, go suitear leis an doiciméadacht a ullmhaíonn an tairbhí go mbeidh ceann amháin nó níos mó de na nithe seo a leanas mar thoradh ar an gcabhair: (a) méadú suntasach ar raon feidhme an tionscadail nó na gníomhaíochta mar gheall ar an gcabhair; (b) méadú suntasach ar an méid iomlán a chaith an tairbhí ar an tionscadal nó ar an ngníomhaíocht mar gheall ar an gcabhair; (c) méadú suntasach ar luas chur i gcrích an tionscadail nó na gníomhaíochta lena mbaineann; (d) i gcás cabhair ad hoc infheistíochta, nach ndéanfaí an tionscadal nó an ghníomhaíocht amhlaidh sa limistéar tuaithe lena mbaineann nó nach mbeadh sé nó sí sách brabúsach don tairbhí sa limistéar tuaithe lena mbaineann d’uireasa na cabhrach. Níl feidhm ag na ceanglais sin maidir le bardais, ar údaráis áitiúla fhéinrialaitheacha iad ag a bhfuil buiséad bliantúil níos lú ná EUR 10 milliún agus níos lú ná 5 000 áitritheoir. 4. De mhaolú ar mhír 2 agus mhír 3, measfar go bhfuil éifeacht dreasacht le bearta i bhfoirm buntáistí cánach má chomhlíontar an dá choinníoll seo a leanas: (a) leis an mbeart, bunaítear ceart chun cabhrach i gcomhréir le critéir oibiachtúla agus gan lánrogha an Bhallstáit a fheidhmiú a thuilleadh; (b) glacadh an beart agus bhí sé i bhfeidhm sular cuireadh tús leis an obair ar thionscadal nó ar ghníomhaíocht lena bhfuiltear ag cabhrú, ach amháin i gcás scéimeanna comharbachta fioscacha ina raibh an ghníomhaíocht cumhdaithe cheana féin ag scéimeanna eile i bhfoirm buntáistí cánach. 5. Ina theannta sin, de mhaolú ar mhíreanna 2, 3 agus 4, ní gá éifeacht dreasachta a bheith ag na cineálacha seo cabhrach nó measfar go bhfuil éifeacht dreasachta acu: (a) scéimeanna cabhrach le haghaidh comhdhlúthú talún i gcás ina gcomhlíontar na coinníollacha a leagtar síos in Airteagal 15 nó in Airteagal 53 agus i gcás an méid seo a leanas: (i) leis an scéim cabhrach, bunaítear ceart chun cabhrach i gcomhréir le critéir oibiachtúla agus gan discréid an Bhallstáit a fheidhmiú a thuilleadh; agus (ii) glacadh an scéim cabhrach agus tá sí i bhfeidhm sular thabhaigh an tairbhí na costais incháilithe faoi Airteagal 15 nó Airteagal 53; (b) cabhair le haghaidh gníomhaíochtaí faisnéise in earnáil na talmhaíochta i gcomhréir le hAirteagail 21 agus 22, arb é atá i gceist leis an fhaisnéis a chur ar fáil do líon neamhshainithe tairbhithe; (c) cabhair le haghaidh bearta cur chun cinn i bhfoirm foilseacháin arb é is aidhm dóibh feasacht an phobail i gcoitinne a mhúscailt ar tháirgí talmhaíochta i gcás ina gcomhlíontar na coinníollacha a leagtar síos in Airteagal 24(2), pointe (b); (d) cabhair chun cúiteamh a dhéanamh as caillteanais a tharla de bharr teagmhas díobhálach aeráide atá inchurtha le tubaistí nádúrtha i gcás ina gcomhlíontar na coinníollacha a leagtar síos in Airteagal 25; (e) cabhair chun cúiteamh a dhéanamh as costais a bhaineann le galair ainmhithe agus lotnaidí plandaí a chosc, a rialú agus a dhíothú agus ar chaillteanais a tharla de bharr na ngalar ainmhithe nó na lotnaidí plandaí sin i gcás ina gcomhlíontar na coinníollacha a leagtar síos in Airteagal 26; (f) cabhair chun na costais a bhaineann le stoc a fuair bás a bhaint agus a scriosadh i gcás ina gcomhlíontar na coinníollacha a leagtar síos in Airteagal 27(2), pointí (c), (d), (e) agus (f); (g) cabhair chun an damáiste a tharlaíonn de bharr ainmhithe cosanta a shlánú i gcás ina gcomhlíontar na coinníollacha a leagtar síos in Airteagal 29; (h) cabhair le haghaidh míbhuntáistí i ndáil le limistéir Natura 2000 dá dtagraítear in Airteagal 33; (i) cabhair le haghaidh infheistíochtaí i bhfabhar chaomhnú na hoidhreachta cultúrtha agus nádúrtha atá suite ar ghabháltais talmhaíochta nó i bhforaoisí i gcás ina gcomhlíontar na coinníollacha a leagtar síos in Airteagal 36; (j) cabhair chun an damáiste a tharla de bharr tubaistí nádúrtha in earnáil na talmhaíochta a shlánú i gcás ina gcomhlíontar na coinníollacha a leagtar síos in Airteagal 37; (k) cabhair le haghaidh taighde, forbartha agus nuálaíochta in earnáil na talmhaíochta agus in earnáil na foraoiseachta i gcás ina gcomhlíontar na coinníollacha a leagtar síos in Airteagal 38; (l) cabhair chun damáiste d’fhoraoisí a athchóiriú i gcomhréir le hAirteagal 43(2), pointe (d), i gcás ina gcomhlíontar na coinníollacha a leagtar síos in Airteagal 43; (m) cabhair le haghaidh gníomhaíochtaí faisnéise in earnáil na foraoiseachta i gcomhréir le hAirteagal 47 agus 48, arb é atá i gceist leis an fhaisnéis a chur ar fáil do líon neamhshainithe tairbhithe; (n) cabhair le haghaidh caomhnú acmhainní géiniteacha san fhoraoiseacht i gcás ina gcomhlíontar na coinníollacha a leagtar síos in Airteagal 51; (o) cabhair le haghaidh rannpháirtíocht feirmeoirí i scéimeanna cáilíochta le haghaidh cadáis agus bia-earraí i gcás ina gcomhlíontar na coinníollacha a leagtar síos in Airteagal 58; (p) cabhair le haghaidh gnóthais atá ag glacadh páirt i dtionscadail CLLD agus i dtionscadail de chuid Ghrúpaí Oibríochtúla CEN, nó a bhaineann tairbhe astu, más rud é go gcomhlíontar na coinníollacha ábhartha in Airteagail 39, 40, 60 agus 61.

Airteagal 7 Déine cabhrach agus costais incháilithe 1. Chun críche an déine cabhrach agus na costais incháilithe a ríomh, úsáidfear na figiúirí uile arb ann dóibh sula n-asbhaintear aon cháin nó muirear eile. Beidh fianaise dhoiciméadach atá soiléir, sonrach agus cothrom le dáta ann le tacú leis na costais incháilithe. Féadfar méideanna na gcostas incháilithe a ríomh i gcomhréir leis na roghanna costais simplithe a leagtar amach i Rialachán (AE) 2021/1060 agus Rialachán (AE) 2021/2115 ar choinníoll go bhfuil an oibríocht á maoiniú i bpáirt ar a laghad trí CETFT agus go bhfuil an chatagóir costas incháilithe de réir na forála díolúine ábhartha. 2. Féadfar méideanna cabhrach le haghaidh na mbeart nó na gcineálacha oibríochtaí dá dtagraítear in Airteagail 31, 33, 34, 35, 41, 45 agus 46 a shocrú ar bhonn toimhdí caighdeánacha maidir le costais bhreise agus le hioncam a ligtear thar ceal. I gcásanna den sórt sin, áiritheoidh na Ballstáit nach mbeidh sna ríomhanna agus sa chabhair chomhfhreagrach ach eilimintí atá infhíoraithe, atá bunaithe ar fhigiúirí arna mbunú le saineolas iomchuí, a léiríonn go soiléir foinse na bhfigiúirí a úsáidtear, a dhéantar idirdhealú eatarthu chun dálaí suímh réigiúnacha nó áitiúla agus úsáid iarbhír talún a chur san áireamh, i gcás inarb infheidhme agus nach bhfuil eilimintí iontu atá nasctha le costais infheistíochta. 3. Ní bheidh cáin bhreisluacha (CBL) incháilithe le haghaidh cabhrach, ach amháin i gcás nach bhfuil sí inghnóthaithe faoi reachtaíocht CBL náisiúnta. 4. I gcás ina ndeonaítear cabhair i bhfoirm nach deontas í, beidh méid na cabhrach comhionann le coibhéis deontais chomhláin na cabhrach. 5. I dtaca leis an gcabhair is iníoctha amach anseo, lena n-áirítear cabhair is iníoctha ina tráthchodanna éagsúla, déanfar í a lascainiú go dtí a luach tráth a ndeonaítear í. Déanfar na costais incháilithe a lascainiú go dtí a luach an dáta a dheonaítear an chabhair. Is é an ráta úis a úsáidfear chun críocha lascainithe an ráta lascaine is infheidhme an dáta a dheonaítear an chabhair. 6. I gcás ina ndeonaítear cabhair trí mheán buntáistí cánach, déanfar tráinsí cabhrach a lascainiú ar bhonn na rátaí lascaine is infheidhme na tráthanna éagsúla a bhfuil éifeacht ag an mbuntáiste cánach. 7. I gcás ina ndeonaítear cabhair i bhfoirm airleacain inaisíoctha a léirítear, d’uireasa modheolaíocht inghlactha chun a gcoibhéis deontais chomhláin a ríomh, mar chéatadán de na costais incháilithe agus ina bhforáiltear leis an mbeart i gcás ina bhfuil toradh rathúil ar an tionscadal, a shainmhínítear ar bhonn hipitéis réasúnta agus iontaofa, go ndéanfar na hairleacain a aisí